lb1169656535/poem huggingface dataset:
迢遞山河擁帝京，參差宮殿接雲平。
風吹曉漏經長樂，柳帶晴煙出禁城。天淨笙歌臨路發，日高車馬隔塵行。自憐久滯諸生列，未得金閨籍姓名。
子欲適東周，門人盈岐路。
高標信難仰，薄官非始務。綿邈千里途，裴回四郊暮。征車日云遠，撫己慙深顧。
大名掩諸古，獨斷無不適。
德遂天下宗，官爲幕中客。驪山浮雲散，灞岸零雨夕。請業非遠期，圓光再生魄。
大德詎可擬，高梧有長離。
素懷經綸具，昭世猶安卑。落日去關外，悠悠隔山陂。我心如浮雲，千里相追隨。
夫子高世蹟，時人不可攀。
今予亦云幸，謬得承溫顏。良策資入幕，遂行從近關。青春灞亭別，此去何時還。
吾見夫子德，誰云習相近。
數仞不可窺，言味終難盡。處喧慮常澹，作吏心亦隱。更有嵩少峰，東南爲勝引。
吾師繼微言，贊述在墳典。
寸祿聊自資，平生宦情鮮。逶遲東州路，春草深復淺。日遠夫子門，中心曷由展。
天生良史筆，浪跡擅文藻。
中夏授參謀，東夷願聞道。行軒翫春日，餞席藉芳草。幸得師季良，欣留篋笥寶。
斤溪數畝田，素心擬長往。
繄君曲得引，使我纓俗網。風塵豈不勞，道義成心賞。春郊桃李月，忍此戒征兩。
官閑幕府下，聊以任縱誕。
文學魯仲尼，高標嵇中散。出門時雨潤，對酒春風暖。感激知己恩，別離魂欲斷。
古寺傳燈久，層城閉閣閑。
香花同法侶，旌斾入深山。寒磬虛空裏，孤雲起滅間。謝公憶高臥，徒御欲東還。
罷戰回龍節，朝天上鳳池。
寒生五湖道，春入萬年枝。召化多遺愛，胡清已畏知。懷恩偏感別，墮淚向旌麾。
搖落空林夜，河陽興已生。
未辭公府步，知結遠山情。高柳風難定，寒泉月助明。袁公方臥雪，尺素及柴荆。
孤城永巷時相見，衰柳閑門日半斜。
欲送近臣朝魏闕，猶憐殘菊在陶家。
淮陽臥理有清風，臘月榴花帶雪紅。
閉閣寂寥常對此，江湖心在數枝中。
花宮難久別，道者憶千燈。
殘雪入林路，暮山歸寺僧。日光依嫩草，泉響滴春冰。何用求方便，看心是一乘。
禁省夜沈沈，春風雪滿林。
滄洲歸客夢，青瑣近臣心。揮翰宣鳴玉，承恩在賜金。建章寒漏起，更助掖垣深。
幾年人不見，林下掩柴關。
留客當清夜，逢君話舊山。隔城寒杵急，帶月早鴻還。南陌雖相近，其如隱者閑。
從此無期見，柴門對雪開。
二毛逢世難，萬恨掩泉臺。返照空堂夕，孤城弔客迴。漢家偏訪道，猶畏鶴書來。
悠悠千里去，惜此一尊同。
客散高樓上，帆飛細雨中。山程隨遠水，楚思在青楓。共說前期易，滄波處處同。
春山唯一室，獨坐草萋萋。
身寂心成道，花閑鳥自啼。細泉松徑裏，返景竹林西。晚與門人別，依依出虎溪。
千峯待逋客，香茗復叢生。
採摘知深處，烟霞羨獨行。幽期山寺遠，野飯石泉清。寂寂燃燈夜，相思一磬聲。
南憶新安郡，千山帶夕陽。
斷猨知夜久，秋草助江長。疎髮應成素，青松獨耐霜。愛才稱漢主，題柱待回鄉。
悲風生舊浦，雲嶺隔東田。
伏臘同雞黍，柴門閉雪天。孤村明夜火，稚子候歸船。靜者心相憶，離居畏度年。
雲夢南行盡，三湘萬里流。
山川重分手，徒御亦悲秋。白簡勞王事，清猨助客愁。離羣復多病，歲晚憶滄洲。
臘盡促歸心，行人及華陰。
雲霞仙掌出，松柏古祠深。野渡冰生岸，寒川燒隔林。溫泉看漸近，宮樹晚沈沈。
谷口山多處，君歸不可尋。
家貧青史在，身老白雲深。掃雪開松徑，疏泉過竹林。餘生負丘壑，相送亦何心。
流螢與落葉，秋晚共紛紛。
返照城中盡，寒砧雨外聞。離人見衰鬢，獨鶴暮何羣。楚客在千里，相思看碧雲。
南幰銜恩去，東夷泛海行。
天遙辭上國，水盡到孤城。已變炎涼氣，仍愁浩淼程。雲濤不可極，來往見雙旌。
石梁人不到，獨往更迢迢。
乞食山家少，尋鐘野寺遙。松門風自掃，瀑布雪難消。秋夜聞清梵，餘音逐海潮。
孤棹閩中客，雙旌海上軍。
路人從北少，海水向南分。野鶴傷秋別，林猨忌夜聞。漢家崇亞相，知子遠邀勳。
草色隨驄馬，悠悠同出秦。
水傳雲夢曉，山接洞庭春。帆影連三峽，猨聲近四隣。青門一分手，難見杜陵人。
寒蹤白雲裏，法侶自提攜。
竹徑通城下，松門隔水西。方同沃洲去，不似武陵迷。彷彿方知處，高峯是會稽。
還鄉不見家，年老眼多淚。
車馬上河橋，城中好天氣。
漾漾帶山光，澄澄倒林影。
那知石上喧，却憶山中靜。
長安雪夜見歸鴻，紫禁朝天拜舞同。
曙色漸分雙闕下，漏聲遙在百花中。爐煙乍起開仙仗，玉佩纔成引上公。共荷發生同雨露，不應黃葉久隨風。
已見槿花朝委露，獨悲孤鶴在人羣。
真僧出世心無事，靜夜名香手自焚。窗臨絕澗聞流水，客至孤峯掃白雲。更想清晨誦經處，獨看松上雪紛紛。
林中雨散早涼生，已有迎秋促織聲。
三徑荒蕪羞對客，十年衰老愧稱兄。愁心自惜江蘺晚，世事方看木槿榮。君若罷官攜手日，尋山莫算白雲程。
腰金載筆謁承明，至道安禪得此生。
西掖幾年綸綍貴，東山遙夜薜蘿情。風傳刻漏星河曙，月上梧桐雨露清。聖主好文誰爲薦，閉門空賦子虛成。
漢家仙仗在咸陽，洛水東流出建章。
野老至今猶望幸，離宮秋樹獨蒼蒼。
謝客開山後，郊扉積水通。
江湖千里別，衰老一尊同。返照寒川滿，平田暮雪空。滄洲自有趣，不便哭途窮。
安康地理接商於，帝命專城總賦輿。
夕拜忽辭青瑣闥，晨裝獨捧紫泥書。深山古驛分騶騎，芳草閑雲逐隼旟。綺皓清風千古在，因君一爲謝巖居。
誰能愁此別，到越會相逢。
長憶雲門寺，門前千萬峯。石牀埋積雪，山路倒枯松。莫學白居士，無人知去蹤。
西去意如何，知隨貢士科。
吟詩向月路，驅馬出煙蘿。晚色寒蕪遠，秋聲候雁多。自憐歸未得，相送一勞歌。
悠悠驅匹馬，征路上連岡。
晚翠深雲竇，寒臺淨石梁。秋花偏似雪，楓葉不禁霜。愁見前程遠，空郊下夕陽。
博士本秦官，求才帖職難。
臨風曲臺淨，對月碧池寒。講學分陰重，齋祠曉漏殘。朝衣辨色處，雙綬更宜看。
儒衣羞此別，去抵漢公卿。
賓貢年猶少，篇章藝已成。臨流惜暮景，話別起鄉情。離酌不辭醉，西江春草生。
白草黃雲塞上秋，曾隨驃騎出幷州。
轆轤劒折虯髯白，轉戰功多獨不侯。
李侯雖薄宦，時譽何籍籍。
駿馬常借人，黃金每留客。投壺華館靜，縱酒涼風夕。即此遇神仙，吾欣知損益。
男兒貴得意，何必相知早。
飄蕩與物永，躊跎覺年老。長卿無產業，季子慙妻嫂。此事難重陳，未於衆人道。
深崖無綠竹，秀色徒氛氳。
時代種桃李，無人顧此君。奈何冰雪操，尚與蒿萊羣。願託靈仙子，一聲吹入雲。
惜君才未遇，愛君才若此。
世上五百年，吾家一千里。俱遊帝城下，忽在梁園裏。我今行山東，離憂不能已。
惆悵別離日，裴回岐路前。
歸人望獨樹，匹馬隨秋蟬。常與天下士，許君兄弟賢。良時正可用，行矣莫徒然。
歸客留不住，朝雲縱復橫。
馬頭向春草，斗柄臨高城。嗟我久離別，羨君看弟兄。歸心更難道，回首一傷情。
四十能學劒，時人無此心。
如何耿夫子，感激投知音。翩翩白馬來，二月青草深。別易小千里，興酣傾百金。
鄭公經綸日，隋氏風塵昏。
濟代取高位，逢時敢直言。道光先帝業，義激舊君恩。寂寞臥龍處，英靈千載魂。
代公實英邁，津涯浩難識。
擁兵抗矯徵，仗節歸有德。縱橫負才智，顧盻安社稷。流落勿重陳，懷哉爲悽惻。
梁公乃貞固，勳烈垂竹帛。
昌言太后朝，潛運儲君策。待賢開相府，共理登方伯。至今青雲人，猶是門下客。
宓子昔爲政，鳴琴登此臺。
琴和人亦閑，千載稱其才。臨眺忽悽愴，人琴安在哉？悠悠此天壤，唯有頌聲來。
邦伯感遺事，慨然建琴堂。
乃知靜者心，千載猶相望。入室想其人，出門何茫茫。唯見白雲合，東臨鄒魯鄉。
皤皤邑中老，自誇邑中理。
何必升君堂，然後知君美。開門無犬吠，早臥常晏起。昔人不忍欺，今我還復爾。
川上常極目，世情今已閑。
去帆帶落日，征路隨長山。親友若雲霄，可望不可攀。於茲任所愜，浩蕩風波間。
清晨泛中流，羽族滿汀渚。
黃鵠何處來，昂藏寡儔侶。飛鳴無人見，飲啄豈得所。雲漢爾固知，胡爲不輕舉。
野人頭盡白，與我忽相訪。
手持青竹竿，日暮淇水上。雖老美容色，雖貧亦閑放。釣魚三十年，中心無所向。
南登滑臺上，却望河淇間。
竹樹夾流水，孤城對遠山。念茲川路闊，羨爾沙鷗閑。長想別離處，猶無音信還。
東入黃河水，茫茫汎紆直。
北望太行山，峨峨半天色。山河相暎帶，深淺未可測。自昔有賢才，相逢不相識。
茲川方悠邈，雲沙無前後。
古堰對河壖，長林出淇口。獨行非吾意，東向日已久。憂來誰得知，且酌尊中酒。
壠頭遠行客，壠上分流水。
流水無盡期，行人未云已。淺才登一命，孤劒通萬里。豈不思故鄉，從來感知己。
孰云久閑曠，本自保知寡。
窮巷獨無成，春條秪盈把。安能羨鵬舉，且欲歌牛下。乃知古時人，亦有如我者。
世人誰不死，嗟君非生慮。
扶病適到官，田園在何處？公才羣吏感，葬事他人助。余亦未識君，深悲哭君去。
長安少年不少錢，能騎駿馬鳴金鞭。
五侯相逢大道邊，美人弦管爭留連。黃金如斗不敢惜，片言如山莫棄捐。安知顦顇讀書者，暮宿靈臺私自憐。
簷前白日應可惜，籬下黃花爲誰有。
行子迎霜未授衣，主人得錢始沽酒。蘇秦顦顇人多厭，蔡澤棲遲世看醜。縱使登高只斷腸，不如獨坐空搔首。
昨夜離心正鬱陶，三更白露西風高。
螢飛木落何淅瀝，此時夢見西歸客。曙鐘寥亮三四聲，東鄰嘶馬使人驚。攬衣出戶一相送，唯見歸雲縱復橫。
去鄉不遠逢知己，握手相歡得如此。
禮樂遙傳魯伯禽，賓客爭過魏公子。酒筵暮散明月上，櫪馬長鳴春風起。一生稱意能幾人，今日從君問終始。
曲岸深潭一山叟，駐眼看鈎不移手。
世人欲得知姓名，良久問他不開口。笋皮笠子荷葉衣，心無所營守釣磯。料得孤舟無定止，日暮持竿何處歸。
蕃軍傍塞遊，代馬噴風秋。
老將垂金甲，閼支着錦裘。琱戈蒙豹尾，紅斾插狼頭。日暮天山下，鳴笳漢使愁。
傳道招提客，詩書自討論。
佛香時入院，僧飯屢過門。聽法還應難，尋經剩欲翻。草玄今已畢，此外復何言。
世上謾相識，此翁殊不然。
興來書自聖，醉後語尤顛。白髮老閑事，青雲在目前。牀頭一壺酒，能更幾回眠。
落日風雨至，秋天鴻雁初。
離憂不堪比，旅館復何如。君又幾時去，我知音信疎。空多篋中贈，長見右軍書。
季冬憶淇上，落日歸山樊。
舊宅帶流水，平田臨古村。雪中望來信，醉裏開衡門。果得希代寶，緘之那可論。
踐更登隴首，遠別指臨洮。
爲問關山事，何如州縣勞。軍容隨赤羽，樹色引青袍。誰斷單于臂，今年太白高。
邊城多遠別，此去莫徒然。
問禮知才子，登科及少年。出門看落日，驅馬向秋天。高價人爭重，行當早着鞭。
他日維楨幹，明時懸鏌鋣。
江山遙去國，妻子獨還家。離別無嫌遠，沈浮勿強嗟。南登有詞賦，知爾弔長沙。
徒然酌桮酒，不覺散人愁。
相識仍遠別，欲歸翻旅遊。夏雲滿郊甸，明月照河洲。莫恨征途遠，東看漳水流。
昔日京華去，知君才望新。
應猶作賦好，莫歎在官貧。且復傷遠別，不然愁此身。清風幾萬里，江上一歸人。
商丘試一望，隱隱帶秋天。
地與辰星在，城將大路遷。干戈悲昔事，墟落對窮年。即此傷離緒，悽悽賦酒筵。
黯然何所爲，相對但悲酸。
季弟念離別，賢兄救急難。河流冰處盡，海路雪中寒。尚有南飛雁，知君不忍看。
離別長千里，相逢數十年。
此心應不變，他事已徒然。惆悵春光裏，蹉跎柳色前。逢時當自取，看爾欲先鞭。
餞君嗟遠別，爲客念周旋。
征路今如此，前軍猶眇然。出關逢漢壁，登隴望胡天。亦是封侯地，期君早着鞭。
諸生曰萬盈，四十乃知名。
宅相予偏重，家丘人莫輕。美才應自料，苦節豈無成。莫以山田薄，今春又不耕。
知君少得意，汶上掩柴扉。
寒食仍留火，春風未授衣。皆言黃綬屈，早向青雲飛。借問他鄉事，今年歸不歸。
碣石遼西地，漁陽薊北天。
關山唯一道，雨雪盡三邊。才子方爲客，將軍正渴賢。遙知幕府下，書記日翩翩。
飲酒莫辭醉，醉多適不愁。
孰知非遠別，終念對窮秋。滑臺門外見，淇水眼前流。君去應回首，風波滿渡頭。
傳有東南別，題詩報客居。
江山知不厭，州縣復何如。莫恨吳歈曲，嘗看越絕書。今朝欲乘興，隨爾食鱸魚。
悵望日千里，如何今二毛。
猶思陽谷去，莫厭隴山高。倚馬見雄筆，隨身唯寶刀。料君終自致，勳業在臨洮。
落日知分手，春風莫斷腸。
興來無不愜，才在亦何傷。溪水堪垂釣，江田耐插秧。人生只爲此，亦足傲羲皇。
離人去復留，白馬黑貂裘。
屈指論前事，停鞭惜舊遊。帝鄉那可忘，旅館日堪愁。誰念無知己，年年睢水流。
征馬向邊州，蕭蕭嘶不休。
思深應帶別，聲斷爲兼秋。岐路風將遠，關山月共愁。贈君從此去，何日大刀頭。
更沽淇上酒，還泛驛前舟。
爲惜故人去，復憐嘶馬愁。雲山行處合，風雨興中秋。此路無知己，明珠莫暗投。
攜手贈將行，山人道姓名。
光陰薊子訓，才術褚先生。牆上梨花白，尊中桂酒清。洛陽無二價，猶是慕風聲。
征馬嘶長路，離人挹佩刀。
客來東道遠，歸去北風高。時候何蕭索，鄉心正鬱陶。傳君遇知己，行日有綈袍。
逢君說行邁，倚劒別交親。
幕府爲才子，將軍作主人。近關多雨雪，出塞有風塵。長策須當用，男兒莫顧身。
謫去君無恨，閩中我舊過。
大都秋雁少，只是夜猿多。東路雲山合，南天瘴癘和。自當逢雨露，行矣慎風波。
行子對飛蓬，金鞭指鐵驄。
功名萬里外，心事一桮中。虜障燕支北，秦城太白東。離魂莫惆悵，看取寶刀雄。
絕域眇難躋，悠然信馬蹄。
風塵經跋涉，搖落怨暌攜。地出流沙外，天長甲子西。少年無不可，行矣莫悽悽。
綵服趨庭訓，分交載酒過。
芸香名早著，蓬轉事仍多。苦戰知機息，窮愁奈別何。雲霄莫相待，年鬢已蹉跎。
每揖龔黃事，還陪李郭舟。
雲從四岳起，水向百城流。幽意隨登陟，嘉言即獻酬。乃知縫掖貴，今日對諸侯。
今日好相見，羣賢仍廢曹。
晚晴催翰墨，秋興引風騷。絳葉擁虛砌，黃花隨濁醪。閉門無不可，何事更登高。
良牧徵高賞，褰帷問考槃。
歲時當正月，甲子入初寒。已聽甘棠頌，欣陪旨酒歡。仍憐門下客，不作布衣看。
幕府日多暇，田家歲復登。
相知恨不早，乘興乃無恆。窮巷在喬木，深齋垂古藤。邊城唯有醉，此外更何能。
落日登臨處，悠然意不窮。
佛因初地識，人覺四天空。來雁清霜後，孤帆遠樹中。裴回傷寓目，蕭索對寒風。
知君薄州縣，好靜無冬春。
散帙至棲鳥，明燈留故人。深房臘酒熟，高院梅花新。若是周旋地，當令風義親。
依依西山下，別業桑林邊。
庭鴨喜多雨，鄰雞知暮天。野人種秋菜，古老開原田。且向世情遠，吾今聊自然。
鳥道幾登頓，馬蹄無暫閑。
崎嶇出長坂，合沓猶前山。石激水流處，天寒松色間。王程應未盡，且莫顧刀環。
匹馬行將久，征途去轉難。
不知邊地別，秪訝客衣單。谿冷泉聲苦，山空木葉乾。莫言關塞極，雲雪尚漫漫。
古鎮青山口，寒風落日時。
巖巒鳥不過，冰雪馬堪遲。出塞應無策，還家賴有期。東山足松桂，歸去結茅茨。
登頓驅征騎，棲遲愧寶刀。
遠行今若此，微祿果徒勞。絕坂水連下，羣峰雲共高。自堪成白首，何事一青袍。
驅馬薊門北，北風邊馬哀。
蒼茫遠山口，豁達胡天開。五將已深入，前軍止半廻。誰憐不得意，長劒獨歸來。
黃鳥翩翩楊柳垂，春風送客使人悲。
怨別自驚千里外，論交却憶十年時。雲開汶水孤帆遠，路繞梁山匹馬遲。此地從來可乘興，留君不住益淒其。
高館張燈酒復清，夜鐘殘月雁歸聲。
只言啼鳥堪求侶，無那春風欲送行。黃河曲裏沙爲岸，白馬津邊柳向城。莫怨他鄉暫離別，知君到處有逢迎。
嗟君此別意何如，駐馬銜桮問謫居。
巫峽啼猿數行淚，衡陽歸雁幾封書。青楓江上秋天遠，白帝城邊古木疎。聖代即今多雨露，暫時分手莫躊躇。
同官載酒出郊圻，晴日東馳雁北飛。
隔岸春雲邀翰墨，傍簷垂柳報芳菲。池邊轉覺虛無盡，臺上偏宜酩酊歸。州縣徒勞那可度，後時連騎莫相違。
北樓西望滿晴空，積水連山勝畫中。
湍上急流聲若箭，城頭殘月勢如弓。垂竿已羨磻谿老，體道猶思塞上翁。爲問邊庭更何事，至今羌笛怨無窮。
傳君昨夜悵然悲，獨坐新齋木落時。
逸氣舊來凌燕雀，高才何得混妍媸。跡留黃綬人多歎，心在青雲世莫知。不是鬼神無正直，從來州縣有瑕疵。
節物驚心兩鬢華，東籬空繞未開花。
百年將半仕三已，五畝就荒天一涯。豈有白衣來剝啄，一從烏帽自攲斜。真成獨坐空搔首，門柳蕭蕭噪暮鴉。
尚有綈袍贈，應憐范叔寒。
不知天下士，猶作布衣看。
積雪與天迥，屯軍連塞愁。
誰知此行邁，不爲覓封侯。
耕地桑柘間，地肥菜常熟。
爲問葵藿資，何如廟堂肉。
紅顏愴爲別，白髮始相逢。
唯餘昔時淚，無復舊時容。
出門何所見，春色滿平蕪。
可歎無知己，高陽一酒徒。
柳色驚心事，春風厭索居。
方知一杯酒，猶勝百家書。
州縣才難適，雲山道欲窮。
揣摩慚黠吏，棲隱謝愚公。
許國從來徹廟堂，連年不爲在疆塲。
將軍天上封侯印，御史臺中異姓王。
萬騎爭歌楊柳春，千塲對舞繡騏驎。
到處盡逢歡洽事，相看總是太平人。
鐵騎橫行鐵嶺頭，西看邏逤取封侯。
青海只今將飲馬，黃河不用更防秋。
營州少年厭原野，狐裘蒙茸獵城下。
虜酒千鍾不醉人，胡兒十歲能騎馬。
常言龍德本天仙，誰謂仙人每學仙。
更道玄元指李白，多於王母種桃年。
仙宮仙府有真仙，天寶天仙秘莫傳。
爲問軒皇三百歲，何如大道一千年。
胡人吹笛戍樓間，樓上蕭條海月閑。
借問落梅凡幾曲，從風一夜滿關山。
十里黃雲白日曛，北風吹雁雪紛紛。
莫愁前路無知己，天下誰人不識君。
六翮飄颻私自憐，一離京洛十餘年。
丈夫貧賤應未足，今日相逢無酒錢。
桂陽年少西入秦，數經甲科猶白身。
即今江海一歸客，他日雲霄萬里人。
相逢旅館意多違，暮雪初晴候雁飛。
主人酒盡君未醉，薄暮途遙歸不歸。
危冠廣袖楚宮妝，獨步閑庭逐夜涼。
自把玉釵敲砌竹，清歌一曲月如霜。
可憐薄暮宦遊子，獨臥虛齋思無已。
去家百里不得歸，到官數日秋風起。
旅館寒燈獨不眠，客心何事轉悽然。
故鄉今夜思千里，愁鬢明朝又一年。
闔閭葬日勞人力，嬴政穿來役鬼功。
澄碧尚疑神物在，等閑雷雨起潭中。
十處投人九處違，家鄉萬里又空歸。
嚴霜昨夜侵人骨，誰念高堂未授衣。
朝日上團團，照見先生盤。
盤中何所有，苜蓿長闌干。飯澁匙難綰，羹稀筯易寬。只可謀朝夕，何由保歲寒。
草堂棲在靈山谷，勤苦詩書向燈燭。
柴門半掩寂無人，惟有白雲相伴宿。
處處雲山無盡時，桐廬南望轉參差。
舟人莫道新安近，欲上潺湲行自遲。
已從招提遊，更宿招提境。
陰壑生虛籟，月林散清影。天闕象緯逼，雲臥衣裳冷。欲覺聞晨鐘，令人發深省。
岱宗夫如何，齊魯青未了。
造化鍾神秀，陰陽割昏曉。盪胷生曾雲，決眥入歸鳥。會當凌絕頂，一覽衆山小。
飜手作雲覆手雨，紛紛輕薄何須數。
不見管鮑貧時交，此道今人棄如土。
雨中百草秋爛死，階下決明顏色鮮。
著葉滿枝翠羽蓋，開花無樹黃金錢。涼風蕭蕭吹汝急，恐汝後時難獨立。堂上書生空白頭，臨風三齅馨香泣。
檐前甘菊移時晚，青蘂重陽不堪摘。
明日蕭條醉盡醒，殘花爛熳開何益。籬邊野外多衆芳，采擷細瑣升中堂。念茲空長大枝葉，結根失所纏風霜。
廣文到官舍，繫馬堂階下。
醉則騎馬歸，頗遭官長駡。才名四十年，坐客寒無氊。賴有蘇司業，時時與酒錢。
孟冬十郡良家子，血作陳陶澤中水。
野曠天清無戰聲，四萬義軍同日死。羣胡歸來血洗箭，仍唱胡歌飲都市。都人回面北向啼，日夜更望官軍至。
風吹紫荆樹，色與春庭暮。
花落辭故枝，風回返無處。骨肉恩書重，漂泊難相遇。猶有淚成河，經天復東注。
去年行宮當太白，朝回君是同舍客。
同心不減骨肉親，每語見許文章伯。今日時清兩京道，相逢苦覺人情好。昨夜邀歡樂更無，多才依舊能潦倒。
日月不相饒，節序昨夜隔。
玄蟬無停號，秋燕已如客。平生獨往願，惆悵年半百。罷官亦由人，何事拘形役。
躋險不自喧，出郊已清目。
溪回日氣暖，徑轉山田熟。鳥雀依茅茨，藩籬帶松菊。如行武陵暮，欲問桃花宿。
朔風飄胡雁，慘澹帶砂礫。
長林何蕭蕭，秋草萋更碧。北里富熏天，高樓夜吹笛。焉知南鄰客，九月猶絺綌。
長陵銳頭兒，出獵待明發。
騂弓金爪鏑，白馬蹴微雪。未知所馳逐，但見暮光滅。歸來懸兩狼，門戶有旌節。
漆有用而割，膏以明自煎。
蘭摧白露下，桂折秋風前。府中羅舊尹，沙道尚依然。赫赫蕭京兆，今爲時所憐。
猛虎憑其威，往往遭急縛。
雷吼徒咆哮，枝撐已在脚。忽看皮寢處，無復睛閃爍。人有甚於斯，足以勸元惡。
朝逢富家葬，前後皆輝光。
共指親戚大，緦麻百夫行。送者各有死，不須羨其強。君看束練去，亦得歸山岡。
天用莫如龍，有時繫扶桑。
頓轡海徒涌，神人身更長。性命苟不存，英雄徒自強。吞聲勿復道，真宰意茫茫。
地用莫如馬，無良復誰記。
此日千里鳴，追風可君意。君看渥洼種，態與駑駘異。不雜蹄齧間，逍遙有能事。
陶潛避俗翁，未必能達道。
觀其著詩集，頗亦恨枯槁。達生豈是足，默識蓋不早。有子賢與愚，何其挂懷抱。
賀公雅吳語，在位常清狂。
上疏乞骸骨，黃冠歸故鄉。爽氣不可致，斯人今則亡。山陰一茅宇，江海日淒涼。
吾憐孟浩然，裋褐即長夜。
賦詩何必多，往往凌鮑謝。清江空舊魚，春雨餘甘蔗。每望東南雲，令人幾悲吒。
戚戚去故里，悠悠赴交河。
公家有程期，亡命嬰禍羅。君已富士境，開邊一何多。棄絕父母恩，吞聲行負戈。
磨刀嗚咽水，水赤刃傷手。
欲輕腸斷聲，心緒亂已久。丈夫誓許國，憤惋復何有。功名圖騏驎，戰骨當速朽。
挽弓當挽強，用箭當用長。
射人先射馬，擒賊先擒王。殺人亦有限，列國自有疆。苟能制侵陵，豈在多殺傷。
驅馬天雨雪，軍行入高山。
逕危抱寒石，指落曾冰間。已去漢月遠，何時築城還。浮雲暮南征，可望不可攀。
韋侯別我有所適，知我憐君畫無敵。
戲拈禿筆埽驊騮，歘見騏驎出東壁。一匹齕草一匹嘶，坐看千里當霜蹄。時危安得真致此，與人同生亦同死。
百草競春華，麗春應最勝。
少須好顏色，多漫枝條賸。紛紛桃李枝，處處總能移。如何貴此重，却怕有人知。
元年建巳月，郎有焦校書。
自誇足膂力，能騎生馬駒。一朝被馬踏，脣裂版齒無。壯心不肯已，欲得東擒胡。
元年建巳月，官有王司直。
馬驚折左臂，骨折面如墨。駑駘漫深泥，何不避雨色。勸君休歎恨，未必不爲福。
漁陽突騎猶精銳，赫赫雍王都節制。
猛將飄然恐後時，本朝不入非高計。祿山北築雄武城，舊防敗走歸其營。繫書請問燕耆舊，今日何須十萬兵。
天邊老人歸未得，日暮東臨大江哭。
隴右河源不種田，胡騎羌兵入巴蜀。洪濤滔天風拔木，前飛禿鶖後鴻鵠。九度附書向洛陽，十年骨肉無消息。
大麥乾枯小麥黃，婦女行泣夫走藏。
東至集壁西梁洋，問誰腰鐮胡與羌。豈無蜀兵三千人，部領辛苦江山長。安得如鳥有羽翅，托身白雲還故鄉。
苦戰身死馬將軍，自云伏波之子孫。
干戈未定失壯士，使我歎恨傷精魂。去年江南討狂賊，臨江把臂再難得。別時孤雲今不飛，時獨看雲淚橫臆。
去秋涪江木落時，臂槍走馬誰家兒。
到今不知白骨處，部曲有去皆無歸。遂州城中漢節在，遂州城外巴人稀。戰場冤魂每夜哭，空令野營猛士悲。
緜州州府何磊落，顯慶年中越王作。
孤城西北起高樓，碧瓦朱甍照城郭。樓下長江百丈清，山頭落日半輪明。君王舊跡今人賞，轉見千秋萬古情。
左緜公館清江濆，海棕一株高入雲。
龍鱗犀甲相錯落，蒼稜白皮十抱文。自是衆木亂紛紛，海棕焉知身出羣。移栽北辰不可得，時有西域胡僧識。
楚公畫鷹鷹戴角，殺氣森森到幽朔。
觀者貪愁掣臂飛，畫師不是無心學。此鷹寫真在左緜，却嗟真骨遂虛傳。梁間燕雀休驚怕，亦未摶空上九天。
山行落日下絕壁，西望千山萬山赤。
樹枝有鳥亂鳴時，暝色無人獨歸客。馬驚不憂深谷墜，草動只怕長弓射。安得更似開元中，道路即今多擁隔。
前者途中一相見，人事經年記君面。
後生相動何寂寥，君有長才不貧賤。君今起柁春江流，余亦沙邊具小舟。幸爲達書賢府主，江花未盡會江樓。
前有毒蛇後猛虎，溪行盡日無邨塢。
江風蕭蕭雲拂地，山木慘慘天欲雨。女病妻憂歸意速，秋花錦石誰復數。別家三月一得書，避地何時免愁苦。
自平宮中呂太一，收珠南海千餘日。
近供生犀翡翠稀，復恐征戎干戈密。蠻溪豪族小動搖，世封刺史非時朝。蓬萊殿前諸主將，才如伏波不得驕。
閬州城中靈山白，閬州城北玉臺碧。
松浮欲盡不盡雲，江動將崩未崩石。那知根無鬼神會，已覺氣與嵩華敵。中原格鬬且未歸，應結茅齋看青壁。
嘉陵江色何所似，石黛碧玉相因依。
正憐日破浪花出，更復春從沙際歸。巴童蕩槳攲側過，水雞銜魚來去飛。閬中勝事可腸斷，閬州城南天下稀。
青絲白馬誰家子，麤豪且逐風塵起。
不聞漢主放妃嬪，近靜潼關埽蠭蟻。殿前兵馬破汝時，十月即爲齏粉期。未如面縛歸金闕，萬一皇恩下玉墀。
近聞犬戎遠遁逃，牧馬不敢侵臨洮。
渭水逶迤白日淨，隴山蕭瑟秋雲高。崆峒五原亦無事，北庭數有關中使。似聞贊普更求親，舅甥和好應難棄。
嗚呼房魏不復見，秦王學士時難羨。
青衿胄子困泥塗，白馬將軍若雷電。千載少似朱雲人，至今折檻空嶙峋。婁公不語宋公語，尚憶先皇容直臣。
月峽瞿塘雲作頂，亂石崢嶸俗無井。
雲安酤水奴僕悲，魚復移居心力省。白帝城西萬竹蟠，接筒引水喉不乾。人生留滯生理難，斗水何直百憂寬。
小奴縛雞向市賣，雞被縛急相喧爭。
家中厭雞食蟲蟻，不知雞賣還遭烹。蟲雞與人何厚薄，吾叱奴人解其縛。雞蟲得失無了時，注目寒江倚山閣。
秋風淅淅吹巫山，上牢下牢修水關。
吳檣楚柁牽百丈，暖向神都寒未還。要路何日罷長戟，戰自青羌連百蠻。中巴不曾消息好，暝傳戍鼓長雲間。
秋風淅淅吹我衣，東流之外西日微。
天清小城搗練急，石古細路行人稀。不知明月爲誰好，早晚孤帆他夜歸。會將白髮倚庭樹，故園池臺今是非。
不見祕書心若失，及見祕書失心疾。
安爲動主理信然，我獨覺子神充實。重聞西方止觀經，老身古寺風泠泠。妻兒待我且歸去，他日杖藜來細聽。
去年白帝雪在山，今年白帝雪在地。
凍埋蛟龍南浦縮，寒刮肌膚北風利。楚人四時皆麻衣，楚天萬里無晶輝。三足之烏足恐斷，羲和送將何所歸。
南紀巫廬瘴不絕，太古以來無尺雪。
蠻夷長老怨苦寒，崑崙天關凍應折。
夜來歸來衝虎過，山黑家中已眠臥。
傍見北斗向江低，仰看明星當空大。庭前把燭嗔兩炬，峽口驚猿聞一箇。白頭老罷舞復歌，杖藜不睡誰能那。
巫山不見廬山遠，松林蘭若秋風晚。
一老猶鳴日暮鐘，諸僧尚乞齋時飯。香爐峰色隱晴湖，種杏仙家近白榆。飛錫去年啼邑子，獻花何日許門徒。
北風破南極，朱鳳日威垂。
洞庭秋欲雪，鴻雁將安歸。十年殺氣盛，六合人煙稀。吾慕漢初老，時清猶茹芝。
客從南溟來，遺我泉客珠。
珠中有隱字，欲辨不成書。緘之篋笥久，以俟公家須。開視化爲血，哀今徵斂無。
白馬東北來，空鞍貫雙箭。
可憐馬上郎，意氣今誰見。近時主將戳，中夜商於戰。喪亂死多門，嗚呼淚如霰。
夜聞觱篥滄江上，衰年側耳情所嚮。
鄰舟一聽多感傷，塞曲三更歘悲壯。積雪飛霜此夜寒，孤燈急管復風湍。君知天地干戈滿，不見江湖行路難。
挂帆早發劉郎浦，疾風颯颯昏亭午。
舟中無日不沙塵，岸上空村盡豺虎。十日北風風未回，客行歲晚晚相催。白頭厭伴漁人宿，黃帽青鞋歸去來。
主家陰洞細煙霧，留客夏簟清琅玕。
春酒杯濃琥珀薄，冰漿椀碧瑪瑙寒。誤疑茅堂過江麓，已入風磴霾雲端。自是秦樓壓鄭谷，時聞雜佩聲珊珊。
尚覺王孫貴，豪家意頗濃。
屏開金孔雀，褥隱繡芙蓉。且食雙魚美，誰看異味重。門闌多喜色，女壻近乘龍。
華亭入翠微，秋日亂清暉。
崩石欹山樹，清漣曳水衣。紫鱗衝岸躍，蒼隼護巢歸。向晚尋征路，殘雲傍馬飛。
春山無伴獨相求，伐木丁丁山更幽。
澗道餘寒歷冰雪，石門斜日到林丘。不貪夜識金銀氣，遠害朝看糜鹿遊。乘興杳然迷出處，對君疑是泛虛舟。
之子時相見，邀人晚興留。
霽潭鱣發發，春草鹿呦呦。杜酒偏勞勸，張棃不外求。前村山路險，歸醉每無愁。
一匱功盈尺，三峰意出羣。
望中疑在野，幽處欲生雲。慈竹春陰覆，香爐曉勢分。惟南將獻壽，佳氣日氛氳。
龍門橫野斷，驛樹出城來。
氣色皇居近，金銀佛寺開。往還時屢改，川水日悠哉。相閱征途上，生涯盡幾迴。
秋來相顧尚飄蓬，未就丹砂媿葛洪。
痛飲狂歌空度日，飛揚跋扈爲誰雄。
秋水通溝洫，城隅進小船。
晚涼看洗馬，森木亂鳴蟬。菱熟經時雨，蒲荒八月天。晨朝降白露，遙憶舊青氊。
東郡趨庭日，南樓縱目初。
浮雲連海嶽，平野入青徐。孤嶂秦碑在，荒城魯殿餘。從來多古意，臨眺獨躊躇。
秋水清無底，蕭然靜客心。
掾曹乘逸興，鞍馬去相尋。能吏逢聊璧，華筵直一金。晚來橫吹好，泓下亦龍吟。
野亭逼湖水，歇馬高林間。
鼉吼風奔浪，魚跳日映山。暫遊阻詞伯，却望懷青關。靄靄生雲霧，唯應促駕還。
東岳雲峰起，溶溶滿太虛。
震雷飜幕燕，驟雨落河魚。座對賢人酒，門聽長者車。相邀媿泥濘，騎馬到階除。
胡馬大宛名，鋒棱瘦骨成。
竹批雙耳峻，風入四蹄輕。所向無空闊，真堪託死生。驍騰有如此，萬里可橫行。
素練風霜起，蒼鷹畫作殊。
身思狡兔，俱目似愁胡。絛旋光堪擿，軒楹勢可呼。何當擊凡鳥，毛血灑平蕪。
宋公舊池館，零落守陽阿。
枉道祗從入，吟詩許更過。淹留問耆老，寂莫向山河。更識將軍樹，悲風日暮多。
風林纖月落，衣露淨琴張。
暗水流花徑，春星帶草堂。檢書燒燭短，看劒引杯長。詩罷聞吳詠，扁舟意不忘。
白也詩無敵，飄然思不羣。
清新庾開府，俊逸鮑參軍。渭北春天樹，江東日暮雲。何時一尊酒，重與細論文。
世儒多汩沒，夫子獨聲名。
獻納開東觀，君王問長卿。皁雕寒始急，天馬老能行。自到青冥裏，休看白髮生。
歎惜高生老，新詩日又多。
美名人不及，佳句法如何。主將收才子，崆峒足凱歌。聞君已朱紱，且得慰蹉跎。
孤嶼亭何處，天涯水氣中。
故人官就此，絕境興誰同。隱吏逢梅福，遊山憶謝公。扁舟吾已就，把釣待秋風。
青蛾皓齒在樓船，橫笛短簫悲遠天。
春風自信牙檣動，遲日徐看錦纜牽。魚吹細浪搖歌扇，燕蹴飛花落舞筵。不有小舟能蘯槳，百壺那送酒如泉。
崆峒使節上青霄，河隴降王款聖朝。
宛馬總肥春苜蓿，將軍只數漢嫖姚。陳留阮瑀誰爭長，京兆田郎早見招。麾下賴君才竝入，獨能無意向漁樵。
獻納司存雨露邊，地分清切任才賢。
舍人退食收封事，宮女開函近御筵。曉漏追飛青瑣闥，晴窗點檢白雲篇。揚雄更有河東賦，唯待吹噓送上天。
夫子歘通貴，雲泥相望懸。
白頭無藉在，朱紱有哀憐。書記赴三捷，公車留二年。欲浮江海去，此別意蒼然。
不識南塘路，今知第五橋。
名園依綠水，野竹上青霄。谷口舊相得，濠梁同見招。平生爲幽興，未惜馬蹄遙。
百頃風潭上，千重夏木清。
卑枝低結子，接葉暗巢鶯。鮮鯽銀絲膾，香芹碧澗羹。飜疑柁樓底，晚飯越中行。
萬里戎王子，何年別月支。
異花開絕域，滋蔓匝清池。漢使徒空到，神農竟不知。露飜兼雨打，開坼日離披。
旁舍連高竹，疎籬帶晚花。
碾渦深沒馬，藤蔓曲藏蛇。詞賦工無益，山林跡未賒。盡捻書籍賣，來問爾東家。
賸水滄江破，殘山碣石開。
綠垂風折筍，紅綻雨肥梅。銀甲彈箏用，金魚換酒來。興移無灑埽，隨意坐莓苔。
風磴吹陰雪，雲門吼瀑泉。
酒醒思臥簟，衣冷欲裝綿。野老來看客，河魚不取錢。只疑淳樸處，自有一山川。
棘樹寒雲色，茵蔯春藕香。
脆添生菜美，陰益食單涼。野鶴清晨出，山精白日藏。石林蟠水府，百里獨蒼蒼。
憶過楊柳渚，走馬定昆池。
醉把青荷葉，狂遺白接䍦。刺船思郢客，解水乞吳兒。坐對秦山晚，江湖興頗隨。
牀上書連屋，階前樹拂雲。
將軍不好武，稚子總能文。醒酒微風入，聽詩靜夜分。絺衣挂蘿薜，涼月白紛紛。
幽意忽不愜，歸期無奈何。
出門流水注，回首白雲多。自笑燈前舞，誰憐醉後歌。祗應與朋好，風雨亦來過。
問訊東橋竹，將軍有報書。
倒衣還命駕，高枕乃吾廬。花妥鶯捎蝶，溪喧獺趁魚。重來休沐地，真作野人居。
山雨尊仍在，沙沈榻未移。
犬迎曾宿客，鴉護落巢兒。雲薄翠微寺，天清黃子陂。向來幽興極，步屣過東籬。
落日平臺上，春風啜茗時。
石闌斜點筆，桐葉坐題詩。翡翠鳴衣桁，蜻蜓立釣絲。自今幽興熟，來往亦無期。
頗怪朝參嬾，應耽野趣長。
雨拋金鎖甲，苔臥綠沈槍。手自移蒲柳，家纔足稻粱。看君用幽意，白日到羲皇。
到此應常宿，相留可判年。
蹉跎暮容色，悵望好林泉。何路霑微祿，歸山買薄田。斯遊恐不遂，把酒意茫然。
寂寞書齋裏，終朝獨爾思。
更尋嘉樹傳，不忘角弓詩。短褐風霜入，還丹日月遲。未因乘興去，空有鹿門期。
守歲阿戎家，椒盤已頌花。
盍簪喧櫪馬，列炬散林鴉。四十明朝過，飛騰暮景斜。誰能更拘束，爛醉是生涯。
應爲四陂好，金錢罄一餐。
飯抄雲子白，瓜嚼水精寒。無計迴船下，空愁避酒難。主人情爛熳，持荅翠琅玕。
蕭史幽棲地，林間蹋鳳毛。
洑流何處入，亂石閉門高。客醉揮金椀，詩成得繡袍。清秋多宴會，終日困香醪。
今日潘懷縣，同時陸浚儀。
坐開桑落酒，來把菊花枝。天宇清霜淨，公堂宿霧披。晚酣留客舞，鳧舄共差池。
好去張公子，通家別恨添。
兩行秦樹直，萬點蜀山尖。御史新驄馬，參軍舊紫髯。皇華吾善處，於汝定無嫌。
落日放船好，輕風生浪遲。
竹深留客處，荷淨納涼時。公子調冰水，佳人雪藕絲。片雲頭上黑，應是雨催詩。
雨來霑席上，風急打船頭。
越女紅帬濕，燕姬翠黛愁。纜侵隄柳繫，幔宛浪花浮。歸路飜蕭颯，陂塘五月秋。
吾舅政如此，古人誰復過。
碧山晴又濕，白水雨偏多。精禱既不昧，歡娛將謂何。湯年旱頗甚，今日醉弦歌。
勝地初相引，余行得自娛。
見輕吹鳥毳，隨意數花鬚。細草稱偏坐，香醪嬾再酤。醉歸應犯夜，可怕李金吾。
昔別是何處，相逢皆老夫。
故人還寂寞，削跡共艱虞。自失論文友，空知賣酒壚。平生飛動意，見爾不能無。
綴席茱萸好，浮舟菡萏衰。
季秋時欲半，九日意兼悲。江水清源曲，荆門此路疑。晚來高興盡，搖蕩菊花期。
嚴警當寒夜，前軍落大星。
壯夫思感決，哀詔惜精靈。王者今無戰，書生已勒銘。封侯意疎闊，編簡爲誰青。
舞劒過人絕，鳴弓射獸能。
銛鋒行愜順，猛噬失蹻騰。赤羽千夫膳，黃河十月冰。橫行沙漠外，神速至今稱。
哀輓青門去，新阡絳水遙。
路人紛雨泣，天意颯風飄。部曲精仍銳，匈奴氣不驕。無由覩雄略，大樹日蕭蕭。
不作河西尉，淒涼爲折腰。
老夫怕趨走，率府且逍遙。耽酒須微祿，狂歌託聖朝。故山歸興盡，回首向風飆。
老去悲秋強自寬，興來今日盡君歡。
羞將短髮還吹帽，笑倩旁人爲正冠。藍水遠從千澗落，玉山高並兩峰寒。明年此會知誰健，醉把茱萸子細看。
愛汝玉山草堂靜，高秋爽氣相鮮新。
有時自發鐘磬響，落日更見漁樵人。盤剝白鴉谷口栗，飯煮青泥坊底芹。何爲西莊王給事，柴門空閉鏁松筠。
戰哭多新鬼，愁吟獨老翁。
亂雲低薄暮，急雪舞迴風。瓢棄尊無綠，爐存火似紅。數州消息斷，愁坐正書空。
今夜鄜州月，閨中只獨看。
遙憐小兒女，未解憶長安。香霧雲鬟濕，清輝玉臂寒。何時倚虛幌，雙照淚痕乾。
近聞韋氏妹，迎在漢鍾離。
郎伯殊方鎮，京華舊國移。春城回北斗，郢樹發南枝。不見朝正使，啼痕滿面垂。
國破山河在，城春草木深。
感時花濺淚，恨別鳥驚心。烽火連三月，家書抵萬金。白頭搔更短，渾欲不勝簪。
驥子春猶隔，鶯歌暖正繁。
別離驚節換，聰慧與誰論。澗水空山道，柴門老樹村。憶渠愁只睡，炙背俯晴軒。
無家對寒食，有淚如金波。
斫却月中桂，清光應更多。仳離放紅蘂，想像嚬青蛾。牛女漫愁思，秋期猶渡河。
西憶岐陽信，無人遂却回。
眼穿當落日，心死著寒灰。霧樹行相引，蓮峰望忽開。所親驚老瘦，辛苦賊中來。
愁思胡笳夕，淒涼漢苑春。
生還今日事，間道暫時人。司隸章初覩，南陽氣已新。喜心飜倒極，嗚咽淚霑巾。
死去憑誰報，歸來始自憐。
猶瞻太白雪，喜遇武功天。影靜千官裏，心蘇七校前。今朝漢社稷，新數中興年。
扈聖登黃閣，明公獨妙年。
蛟龍得雲雨，鵰鶚在秋天。客禮容疎放，官曹可接聯。新詩句句好，應任老夫傳。
天上秋期近，人間月影清。
入河蟾不沒，擣藥兔長生。只益丹心苦，能添白髮明。干戈知滿地，休照國西營。
田園須蹔往，戎馬惜離羣。
去遠留詩別，愁多任酒醺。一秋常苦雨，今日始無雲。山路時吹角，那堪處處聞。
三川不可到，歸路晚山稠。
落雁浮寒水，飢烏集戍樓。市朝今日異，喪亂幾時休。遠媿梁江總，還家尚黑頭。
燈花何太喜，酒綠正相親。
醉裏從爲客，詩成覺有神。兵戈猶在眼，儒術豈謀身。共被微官縛，低頭媿野人。
仙仗離丹極，妖星照玉除。
須爲下殿走，不可好樓居。暫屈汾陽駕，聊飛燕將書。依然七廟略，更與萬方初。
生意甘衰白，天涯正寂寥。
忽聞哀痛詔，又下聖明朝。羽翼懷商老，文思憶帝堯。叨逢罪己日，霑灑望青霄。
汗馬收宮闕，春城剷賊壕。
賞應歌杕杜，歸及薦櫻桃。雜虜橫戈數，功臣甲第高。萬方頻送喜，無乃聖躬勞。
臘日常年暖尚遙，今年臘日凍全消。
侵陵雪色還萱草，漏洩春光有柳條。縱酒欲謀良夜醉，還家初散紫宸朝。口脂面藥隨恩澤，翠管銀罌下九霄。
戶外昭容紫袖垂，雙瞻御座引朝儀。
香飄合殿春風轉，花覆千官淑景移。晝漏希聞高閣報，天顏有喜近臣知。宮中每出歸東省，會送夔龍集鳳池。
一片花飛減却春，風飄萬點正愁人。
且看欲盡花經眼，莫厭傷多酒入脣。江上小堂巢翡翠，花邊高冢臥麒麟。細推物理須行樂，何用浮名絆此身。
朝回日日典春衣，每日江頭盡醉歸。
酒債尋常行處有，人生七十古來稀。穿花蛺蝶深深見，點水蜻蜓款款飛。傳語風光共流轉，暫時相賞莫相違。
苑外江頭坐不歸，水精春殿轉霏微。
桃花細逐楊花落，黃鳥時兼白鳥飛。縱飲久判人共棄，嬾朝真與世相違。吏情更覺滄洲遠，老大悲傷未拂衣。
城上春雲覆苑牆，江亭晚色靜年芳。
林花著雨燕脂落，水荇牽風翠帶長。龍武新軍深駐輦，芙蓉別殿謾焚香。何時詔此金錢會，暫醉佳人錦瑟旁。
五夜漏聲催曉箭，九重春色醉仙桃。
旌旗日暖龍蛇動，宮殿風微燕雀高。朝罷香煙攜滿袖，詩成珠玉在揮毫。欲知世掌絲綸美，池上於今有鳳毛。
天門日射黃金牓，春殿晴曛赤羽旗。
宮草微微承委佩，鑪煙細細駐遊絲。雲近蓬萊常好色，雪殘鳷鵲亦多時。侍臣緩步歸青瑣，退食從容出每遲。
掖垣竹埤梧十尋，洞門對霤常陰陰。
落花遊絲白日靜，鳴鳩乳燕青春深。腐儒衰晚謬通籍，退食遲迴違寸心。衮職曾無一字補，許身媿比雙南金。
花隱掖垣暮，啾啾棲鳥過。
星臨萬戶動，月傍九霄多。不寢聽金鑰，因風想玉珂。明朝有封事，數問夜如何。
冠冕通南極，文章落上台。
詔從三殿去，碑到百蠻開。野館濃花發，春帆細雨來。不知滄海上，天遣幾時回。
晝刻傳呼淺，春旗簇仗齊。
退朝花底散，歸院柳邊迷。樓雪融城濕，宮雲去殿低。避人焚諫草，騎馬欲雞棲。
雀啄江頭黃柳花，鵁鶄鸂鶒滿晴沙。
自知白髮非春事，且盡芳尊戀物華。近侍即今難浪迹，此身那得更無家。丈人文力猶強健，豈傍青門學種瓜。
西掖梧桐樹，空留一院陰。
艱難歸故里，去住損春心。宮殿青門隔，雲山紫邏深。人生五馬貴，莫受二毛侵。
鄭公樗散鬢成絲，酒後常稱老畫師。
萬里傷心嚴譴日，百年垂死中興時。蒼惶已就長途往，邂逅無端出餞遲。便與先生應永訣，九重泉路盡交期。
宮衣亦有名，端午被恩榮。
細葛含風輭，香羅疊雪輕。自天題處濕，當暑著來清。意內稱長短，終身荷聖情。
才大今詩伯，家貧苦宦卑。
飢寒奴僕賤，顏狀老翁爲。同調嗟誰惜，論文笑自知。流傳江鮑體，相顧免無兒。
樂極傷頭白，更長愛燭紅。
相逢難衮衮，告別莫怱怱。但恐天河落，寧辭酒醆空。明朝牽世務，揮淚各西東。
韋曲花無賴，家家惱殺人。
綠尊雖盡日，白髮好禁春。石角鉤衣破，藤枝刺眼新。何時占業竹，頭戴小烏巾。
野寺垂楊裏，春畦亂水間。
美花多映竹，好鳥不歸山。城郭終何事，風塵豈駐顏。誰能共公子，薄暮欲俱還。
窈窕清禁闥，罷朝歸不同。
君隨丞相後，我往日華東。冉冉柳枝碧，娟娟花蘂紅。故人得佳句，獨贈白頭翁。
不見旻公三十年，對書寄與淚潺湲。
舊來好事今能否，老去新詩誰與傳。棊局動隨尋澗竹，袈裟憶上泛湖船。聞君話我爲官在，頭白昏昏只醉眠。
此道昔歸順，西郊胡正繁。
至今殘破膽，應有未招魂。近得歸京邑，移官豈至尊。無才日衰老，駐馬望千門。
安穩高詹事，兵戈久索居。
時來如宦達，歲晚莫情疎。天上多鴻雁，池中足鯉魚。相看過半百，不寄一行書。
寄語楊員外，山寒少茯苓。
歸來稍喧暖，當爲斸青冥。飜動神仙窟，封題鳥獸形。兼將老藤杖，扶汝醉初醒。
鄭縣亭子澗之濱，戶牖憑高發興新。
雲斷岳蓮臨大路，天晴宮柳暗長春。巢邊野雀羣欺燕，花底山蜂遠趁人。更欲題詩滿青竹，晚來幽獨恐傷神。
七月六日苦炎熱，對食暫餐還不能。
每愁夜中自足蝎，況乃秋後轉多蠅。束帶發狂欲大叫，簿書何急來相仍。南望青松架短壑，安得赤脚蹋層冰。
西岳崚嶒竦處尊，諸峰羅立如兒孫。
安得仙人九節杖，拄到玉女洗頭盆。車箱入谷無歸路，箭栝通天有一門。稍待西風涼冷後，高尋白帝問真源。
去歲茲辰捧御牀，五更三點入鵷行。
欲知趨走傷心地，正想氛氳滿眼香。無路從容陪語笑，有時顛倒著衣裳。何人錯憶窮愁日，愁日愁隨一線長。
憶昨逍遙供奉班，去年今日侍龍顏。
麒麟不動爐煙上，孔雀徐開扇影還。玉几由來天北極，朱衣只在殿中間。孤城此日堪腸斷，愁對寒雲雪滿山。
近有平陰信，遙憐舍弟存。
側身千里道，寄食一家村。烽舉新酣戰，啼垂舊血痕。不知臨老日，招得幾人魂。
汝懦歸無計，吾衰往未期。
浪傳烏鵲喜，深負鶺鴿詩。生理何顏面，憂端且歲時。兩京三十口，雖在命如絲。
喪亂聞吾弟，飢寒傍濟州。
人稀吾不到，兵在見何由。憶昨狂催走，無時病去憂。即今千種恨，惟共水東流。
且喜河南定，不問鄴城圍。
百戰今誰在，三年望汝歸。故園花自發，春日鳥還飛。斷絕人煙久，東西消息稀。
亂後誰歸得，他鄉勝故鄉。
直爲心厄苦，久念與存亡。汝書猶在壁，汝妾已辭房。舊犬知愁恨，垂頭傍我牀。
滿目悲生事，因人作遠遊。
遲迴度隴怯，浩蕩及關愁。水落魚龍夜，山空鳥鼠秋。西征問烽火，心折此淹留。
秦州山北寺，勝跡隗囂宮。
苔蘚山門古，丹青野殿空。月明垂葉露，雲逐渡溪風。清渭無情極，愁時獨向東。
州圖領同谷，驛道出流沙。
降虜兼千帳，居人有萬家。馬驕珠汗落，胡舞白蹄斜。年少臨洮子，西來亦自誇。
鼓角緣邊郡，川原欲夜時。
秋聽殷地發，風散入雲悲。抱葉寒蟬靜，歸來獨鳥遲。萬方聲一概，吾道竟何之。
南使宜天馬，由來萬匹強。
浮雲連陣沒，秋草徧山長。聞說真龍種，仍殘老驌驦。哀鳴思戰鬬，逈立向蒼蒼。
城上胡笳奏，山邊漢節歸。
防河赴滄海，奉詔發金微。士苦形骸黑，旌疎鳥獸稀。那聞往來戍，恨解鄴城圍。
莽莽萬重山，孤城山谷間。
無風雲出塞，不夜月臨關。屬國歸何晚，樓蘭斬未還。煙塵獨長望，衰颯正摧顏。
聞道尋源使，從天此路迴。
牽牛去幾許，宛馬至今來。一望幽燕隔，何時郡國開。東征健兒盡，羌笛暮吹哀。
今日明人眼，臨池好驛亭。
叢篁低地碧，高柳半天青。稠疊多幽事，喧呼閱使星。老夫如有此，不異在郊坰。
雲氣接崑崙，涔涔塞雨繁。
羌童看渭水，使客向河源。煙火軍中幕，牛羊嶺上村。所居秋草淨，正閉小蓬門。
蕭蕭古塞冷，漠漠秋雲低。
黃鵠翅垂雨，蒼鷹飢啄泥。薊門誰自北，漢將獨征西。不意書生耳，臨衰厭鼓鞞。
山頭南郭寺，水號北流泉。
老樹空庭得，清渠一邑傳。秋花危石底，晚景臥鐘邊。俯仰悲身世，溪風爲颯然。
傳道東柯谷，深藏數十家。
對門藤蓋瓦，映竹水穿沙。瘦地飜宜粟，陽坡可種瓜。船人近相報，但恐失桃花。
萬古仇池穴，潛通小有天。
神魚人不見，福地語真傳。近接西南境，長懷十九泉。何時一茅屋，送老白雲邊。
未暇泛蒼海，悠悠兵馬間。
塞門風落木，客舍雨連山。阮籍行多興，龐公隱不還。東柯遂疎嬾，休鑷鬢毛斑。
東柯好崖谷，不與衆峰羣。
落日邀雙鳥，晴天養片雲。野人矜險絕，水竹會平分。采藥吾將老，兒童未遣聞。
邊秋陰易久，不復辨晨光。
檐雨亂淋幔，山雲低度牆。鸕鶿窺淺井，蚯蚓上深堂。車馬何蕭索，門前百草長。
地僻秋將盡，山高客未歸。
塞雲多斷績，邊日少光輝。警急烽常報，傳聞檄屢飛。西戎外甥國，何得迕天威。
鳳林戈未息，魚海路常難。
候火雲烽峻，懸軍幕井乾。風連西極動，月過北庭寒。故老思飛將，何時議築壇。
唐堯真自聖，野老復何知。
曬藥能無婦，應門幸有兒。藏書聞禹穴，讀記憶仇池。爲報鴛行舊，鷦鷯在一枝。
戍鼓斷人行，秋邊一雁聲。
露從今夜白，月是故鄉明。有弟皆分散，無家問死生。寄書長不避，況乃未休兵。
杖錫何來此，秋風已颯然。
雨荒深院菊，霜倒半池蓮。放逐寧違性，虛空不離禪。相逢成夜宿，隴月向人圓。
萬里流沙道，西征過北門。
但添新戰骨，不返舊征魂。樓角臨風迥，城陰帶水昏。傳聲看驛使，送節向河源。
天水秋雲薄，從西萬里風。
今朝好晴景，久雨不妨農。塞柳行疎翠，山棃結小紅。胡笳樓上發，一雁入高空。
一縣蒲萄熟，秋山苜蓿多。
關雲常帶雨，塞水不成河。羌女輕烽燧，胡兒制駱駝。自傷遲暮眼，喪亂飽經過。
野寺殘僧少，山園細路高。
麝香眠石竹，鸚鵡啄金桃。亂石通人過，懸崖置屋牢。上方重閣晚，百里見秋毫。
聞道花門破，和親事却非。
人憐漢公主，生得渡河歸。秋思拋雲髻，腰支勝寶衣。羣兇猶索戰，回首意多違。
愁眼看霜露，寒城菊自花。
天風隨斷柳，客淚墮清笳。水淨樓陰直，山昏塞日斜。夜來歸鳥盡，啼殺後棲鴉。
常時任顯晦，秋至輒分明。
縱被微雲掩，終能永夜清。含星動雙闕，伴月照邊城。牛女年年渡，何曾風浪生。
光細弦豈上，影斜輪未安。
微升古塞外，已隱暮雲端。河漢不改色，關山空自寒。庭前有白露，暗滿菊花團。
不獨避霜雪，其如儔侶稀。
四時無失序，八月自知歸。春色豈相訪，衆雛還識機。故巢儻未毀，會傍主人飛。
亦知戍不返，秋至拭清砧。
已近苦寒月，況經長別心。寧辭擣熨倦，一寄塞垣深。用盡閨中力，君聽空外音。
促織甚微細，哀音何動人。
草根吟不穩，牀下夜相親。久客得無淚，放妻難及晨。悲絲與急管，感激異天真。
幸因腐草出，敢近太陽飛。
未足臨書卷，時能點客衣。隨風隔幔小，帶雨傍林微。十月清霜重，飄零何處歸。
摧折不自守，秋風吹若何。
暫時花戴雪，幾處葉沈波。體弱春風早，叢長夜露多。江湖後搖落，亦恐歲蹉跎。
青冥亦自守，輭弱強扶持。
味苦夏蟲避，叢卑春鳥疑。軒墀曾不重，剪伐欲無辭。幸近幽人屋，霜根結在茲。
束薪已零落，瓠葉轉蕭疎。
幸結白花了，寧辭青蔓除。秋蟲聲不去，暮雀意何如。寒事今牢落，人生亦有初。
秋蔬擁霜露，豈敢惜凋殘。
暮景數枝葉，天風吹汝寒。綠霑泥滓盡，香與歲時闌。生意春如昨，悲君白玉盤。
夕峰來不近，每日報平安。
塞上傳光小，雲邊落點殘。照秦通警急，過隴自艱難。聞道蓬萊殿，千門立馬看。
清商欲盡奏，奏苦血霑衣。
他日傷心極，征人白骨歸。相逢恐恨過，故作發聲微。不見秋雲動，悲風稍稍飛。
帶甲滿天地，胡爲君遠行。
親朋盡一哭，鞍馬去孤城。草木歲月晚，關河霜雪清。別離已昨日，因見古人情。
北庭送壯士，貔虎數尤多。
精銳舊無敵，邊隅今若何。妖氛擁白馬，元帥待彫戈。莫守鄴城下，斬鯨遼海波。
河間尚征伐，汝骨在空城。
從弟人皆有，終身恨不平。數金憐俊邁，總角愛聰明。而上三年土，春風草又生。
涼風起天末，君子意如何。
鴻雁幾時到，江湖秋水多。文章憎命達，魑魅喜人過。應共冤魂語，投詩贈汩羅。
空外一鷙鳥，河間雙白鷗。
飄颻搏擊便，容易往來遊。草露亦多濕，蛛絲仍未收。天機近人事，獨立萬端憂。
日落風亦起，城頭鳥尾訛。
黃雲高未動，白水已揚波。羌婦語還哭，胡兒行且歌。將軍別換馬，夜出擁彫戈。
翠柏苦猶食，晨霞高可餐。
世人共鹵莽，吾道屬艱難。不爨井晨凍，無衣牀夜寒。囊空恐羞澀，留得一錢看。
乘爾亦已久，天寒關塞深。
塵中老盡力，歲晚病傷心。毛骨豈殊衆，馴良猶至今。物微意不淺，感動一沈吟。
致此自僻遠，又非珠玉裝。
如何有奇怪，每夜吐光芒。虎氣必騰趠，龍身寧久藏。風塵苦未息，持汝奉明王。
四鎮富精銳，摧鋒皆絕倫。
還聞獻士卒，足以靜風塵。老馬夜知道，蒼鷹飢著人。臨危經久戰，用急始如神。
奇兵不在衆，萬馬救中原。
談笑無河北，心肝奉至尊。孤雲隨殺氣，飛鳥避轅門。竟日留歡樂，城池未覺喧。
弱水應無地，陽關已近天。
今君渡沙磧，累月斷人煙。好武寧論命，封侯不計年。馬寒防失道，雪沒錦鞍韉。
清秋望不極，迢遰起曾陰。
遠水兼天淨，孤城隱霧深。葉稀風更落，山迥日初沈。獨鶴歸何晚，昏鴉已滿林。
多病秋風落，君來慰眼前。
自聞茅屋趣，只想竹林眠。滿谷山雲起，侵籬澗水懸。嗣宗諸子姪，早覺仲容賢。
山晚浮雲合，歸時恐路迷。
澗寒人欲到，村黑鳥應棲。野客茅茨小，田家樹木低。舊諳疎嬾叔，須汝故相攜。
白露黃粱熟，分張素有期。
已應舂得細，頗覺寄來遲。味豈同金菊，香宜配綠葵。老人佗日愛，正想滑流匙。
幾道泉澆圃，交橫落慢坡。
葳蕤秋葉少，隱映野雲多。隔沼連香芰，通林帶女蘿。甚聞霜薤白，重惠意如何。
人說南州路，山猨樹樹懸。
舉家聞若駭，爲寄小如拳。預哂愁胡面，初調見馬鞭。許求聰慧者，童稚捧應癲。
隱者柴門內，畦蔬繞舍秋。
盈筐承露薤，不待致書求。束比青芻色，圓齊玉箸頭。衰年關鬲冷，味煖幷無憂。
丞相祠堂何處尋，錦官城外柏森森。
映堦碧草自春色，隔葉黃鸝空好音。三顧頻煩天下計，兩朝開濟老臣心。出師未捷身先死，長使英雄淚滿襟。
浣花流水水西頭，主人爲卜林塘幽。
已知出郭少塵事，更有澄江銷客愁。無數蜻蜓齊上下，一雙鸂鶒對沈浮。東行萬里堪乘興，須向山陰上小舟。
一室他鄉遠，空林暮景懸。
正愁聞塞笛，獨立見江船。巴蜀來多病，荆蠻去幾年。應同王粲宅，留井峴山前。
南京西浦道，四月熟黃梅。
湛湛長江去，冥冥細雨來。茅茨疎易濕，雲霧密難開。竟日蛟龍喜，盤渦與岸迴。
錦里煙塵外，江村八九家。
圓荷浮小葉，細麥落輕花。卜宅從茲老，爲農去國賒。遠慚句漏令，不得問丹砂。
幽棲地僻經過少，老病人扶再拜難。
豈有文章驚海內，漫勞車馬駐江干。竟日淹留佳客坐，百年麤糲腐儒餐。不嫌野外無供給，乘興還來看藥欄。
患氣經時久，臨江卜宅新。
喧卑方避俗，疎快頗宜人。有客過茅宇，呼兒正葛巾。自鋤稀菜甲，小摘爲情親。
客裏何遷次，江邊正寂寥。
肯來尋一老，愁破是今朝。憂我營茅棟，攜錢過野橋。他鄉唯表弟，還往莫辭遙。
背郭堂成蔭白茅，緣江路熟俯青郊。
榿林礙日吟風葉，籠竹和煙滴露梢。暫止飛烏將數子，頻來語燕定新巢。旁人錯比揚雄宅，嬾惰無心作解嘲。
田舍清江曲，柴門古道旁。
草深迷市井，地僻嬾衣裳。櫸柳枝枝弱，枇杷樹樹香。鸕鶿西日照，曬翅滿魚梁。
南京久客耕南畝，北望傷神坐北窗。
晝引老妻乘小艇，晴看稚子浴清江。俱飛蛺蝶元相逐，并蔕芙蓉本自雙。茗飲蔗漿攜所有，瓷甖無謝玉爲缸。
時出碧雞坊，西郊向草堂。
市橋官柳細，江路野梅香。傍架齊書帙，看題減藥囊。無人覺來往，疎嬾意何長。
苦憶荆州醉司馬，謫官樽俎定常開。
九江日落醒何處，一柱觀頭眠幾回。可憐懷抱向人盡，欲問平安無使來。故憑錦水將雙淚，好過瞿塘灧澦堆。
清江一曲抱村流，長夏江村事事幽。
自去自來堂上燕，相親相近水中鷗。老妻畫紙爲碁局，稚子敲鍼作釣鉤。多病所須唯藥物，微軀此外更何求。
江漲柴門外，兒童報急流。
下牀高數尺，倚杖沒中洲。細動迎風燕，輕搖逐浪鷗。漁人縈小楫，容易拔船頭。
野老籬前江岸迴，柴門不正逐江開。
漁人網集澄潭下，賈客船隨返照來。長路關心悲劒閣，片雲何意傍琴臺。王師未報收東郡，城闕秋生畫角哀。
京洛雲山外，音書靜不來。
神交作賦客，力盡望鄉臺。衰疾江邊臥，親朋日暮迴。白鷗元水宿，何事有餘哀。
干戈猶未定，弟妹各何之。
拭淚霑襟血，梳頭滿面絲。地卑荒野大，天遠暮江遲。衰疾那能久，應無見汝時。
明府豈辭滿，藏身方告勞。
青錢買野竹，白幘岸江臯。愛酒晉山簡，能詩何水曹。時來訪老疾，步屧到蓬蒿。
錦里先生烏角巾，園收芋粟不全貧。
慣看賓客兒童喜，得食階除鳥雀馴。秋水纔深四五尺，野航恰受兩三人。白沙翠竹江村暮，相對柴門月色新。
霜露晚淒淒，高天逐望低。
遠煙鹽井上，斜景雪峰西。故國猶兵馬，他鄉亦鼓鼙。江城今夜客，還與舊烏啼。
相近竹參差，相過人不知。
幽花欹滿樹，小水細通池。歸客村非遠，殘樽席更移。看君多道氣，從此數追隨。
洛城一別四千里，胡騎長驅五六年。
草木變衰行劒外，兵戈阻絕老江邊。思家步月清宵立，憶弟看雲白日眠。聞道河陽近乘勝，司徒急爲破幽燕。
朝野歡娛後，乾坤震蕩中。
相隨萬里日，總作白頭翁。歲晚仍分袂，江邊更轉蓬。勿云俱異域，飲啄幾回同。
五嶺皆炎熱，宜人獨桂林。
梅花萬里外，雪片一冬深。聞此寬相憶，爲邦復好音。江邊送孫楚，遠附白頭吟。
分手開元末，連年絕尺書。
江山且相見，戎馬未安居。劒外官人冷，關中驛騎疎。輕舟下吳會，主簿意何如。
何限倚山木，吟詩秋葉黃。
蟬聲集古寺，鳥影度寒塘。風物悲遊子，登臨憶侍郎。老夫貪佛日，隨意宿僧房。
葉縣郎官宰，周南太史公。
神仙才有數，流落意無窮。驥病思偏秣，鷹愁怕苦籠。看君用高義，恥與萬人同。
甲子西南異，冬來只薄寒。
江雲何夜盡，蜀雨幾時乾。行李須相問，窮愁豈有寬。君聽鴻鴈響，恐致稻粱難。
歲暮遠爲客，邊隅還用兵。
煙塵犯雪嶺，鼓角動江城。天地日流血，朝廷誰請纓。濟時敢愛死，寂寞壯心驚。
東閣官梅動詩興，還如何遜在揚州。
此時對雪遙相憶，送客逢春可自由。幸不折來傷歲暮，若爲看去亂鄉愁。江邊一樹垂垂發，朝夕催人自白頭。
將軍膽氣雄，臂懸兩角弓。
纏結青驄馬，出入錦城中。時危未授鉞，勢屈難爲功。賓客滿堂上，何人高義同。
暮倚高樓對雪峰，僧來不語自鳴鐘。
孤城返照紅將歛，近市浮煙翠且重。多病獨愁常閴寂，故人相見未從容。知君苦思緣詩瘦，大向交遊萬事慵。
久客宜旋斾，興王未息戈。
蜀星陰見少，江雨夜聞多。百萬傳深入，寰區望匪它。司徒下燕趙，收取舊山河。
聞道幷州鎮，尚書訓士齊。
幾時通薊北，當日報關西。戀闕丹心破，霑衣皓首啼。老魂招不得，歸路恐長迷。
力疾坐清曉，來時悲早春。
轉添愁伴客，更覺老隨人。紅入桃花嫩，青歸柳葉新。望鄉應未已，四海尚風塵。
舍南舍北皆春水，但見羣鷗日日來。
花徑不曾緣客掃，蓬門今始爲君開。盤餐市遠無兼味，樽酒家貧只舊醅。肯與鄰翁相對飲，隔籬呼取盡餘桮。
囀枝黃鳥近，泛渚白鷗輕。
一徑野花落，孤村春水生。衰年催釀黍，細雨更移橙。漸喜交遊絕，幽居不用名。
簷影微微落，津流脉脉斜。
野船明細火，宿鴈聚圓沙。雲掩初弦月，香傳小樹花。鄰人有美酒，稚子夜能賒。
野日荒荒白，春流泯泯清。
渚蒲隨地有，村徑逐門成。只作披衣慣，常從漉酒生。眼前無俗物，多病也身輕。
江臯已仲春，花下復清晨。
仰面貪看鳥，回頭錯應人。讀書難字過，對酒滿壺頻。近識峨眉老，知予嬾是真。
好雨知時節，當春乃發生。
隨風潛入夜，潤物細無聲。野徑雲俱黑，江船火獨明。曉看紅濕處，花重錦官城。
三月桃花浪，江流復舊痕。
朝來沒沙尾，碧色動柴門。接縷垂芳餌，連筒灌小園。已添無數鳥，爭浴故相喧。
二月六夜春水生。
門前小灘渾欲平，鸕鶿鸂鶒莫漫喜。吾與汝曹俱眼明。
一夜水高二尺強，數日不可更禁當。
南市津頭有船賣，無錢即買繫籬旁。
坦腹江亭暖，長吟野望時。
水流心不競，雲在意俱遲。寂寂春將晚，欣欣物自私。故林歸未得，排悶強裁詩。
蕭蕭風色暮，江頭人不行。
村舂雨外急，鄰火夜深明。胡羯何多難，漁樵寄此生。中原有兄弟，萬里正含情。
春來常早起，幽事頗相關。
帖石防隤岸，開林出遠山。一丘藏曲折，緩步有躋攀。童僕來城市，瓶中得酒還。
花飛有底急，老去願春遲。
可惜歡娛地，都非少壯時。寬心應是酒，遣興莫過詩。此意陶潛解，吾生後汝期。
落日在簾鉤，溪邊春事幽。
芳菲緣岸圃，樵爨倚灘舟。啅雀爭枝墜，飛蟲滿院遊。濁醪誰造汝，一酌散千憂。
步屨深林晚，開樽獨酌遲。
仰蜂黏落絮，行蟻上枯梨。薄劣慚真隱，幽偏得自怡。本無軒冕意，不是傲當時。
整履步青蕪，荒庭日欲晡。
芹泥隨燕觜，花蘂上蜂鬚。把酒從衣濕，吟詩信杖扶。敢論才見忌，實有醉如愚。
寒食江村路，風花高下飛。
汀煙輕冉冉，竹日靜暉暉。田父要皆去，鄰家鬧不違。地偏相識盡，雞犬亦忘歸。
柟樹色冥冥，江邊一蓋青。
近根開藥圃，接葉製茅亭。落景陰猶合，微風韻可聽。尋常絕醉困，臥此片時醒。
獨遶虛齋徑，常持小斧柯。
幽陰成頗雜，惡木剪還多。枸杞因吾有，雞棲奈汝何。方知不材者，生長漫婆娑。
蜀王將此鏡，送死置空山。
冥寞憐香骨，提攜近玉顏。衆妃無復歎，千騎亦虛還。獨有傷心石，埋輪月宇間。
茂陵多病後，尚愛卓文君。
酒肆人間世，琴臺日暮雲。野花留寶靨，蔓草見羅帬。歸鳳求皇意，寥寥不復聞。
故人南郡去，去索作碑錢。
本賣文爲活，飜令室倒懸。荆扉深蔓草，土銼冷疎煙。老罷休無賴，歸來省醉眠。
野寺江天豁，山扉花竹幽。
詩應有神助，吾得及春遊。徑石相縈帶，川雲自去留。禪枝宿衆鳥，漂轉暮歸愁。
寺憶新遊處，橋憐再渡時。
江山如有待，花柳更無私。野潤煙光薄，沙暄日色遲。客愁全爲減，捨此復何之。
望極春城上，開筵近鳥巢。
白花簷外朵，青柳檻前梢。池水觀爲政，廚煙覺遠庖。西川供客眼，唯有此江郊。
江發蠻夷漲，山添雨雪流。
大聲吹地轉，高浪蹴天浮。魚鱉爲人得，蛟龍不自謀。輕帆好去便，吾道付滄洲。
村晚驚風度，庭幽過雨霑。
夕陽薰細草，江色映疎簾。書亂誰能帙，桮乾可自添。時聞有餘論，未怪老夫潛。
涼氣晚蕭蕭，江雲亂眼飄。
風鴛藏近渚，雨燕集深條。黃綺終辭漢，巢由不見堯。草堂樽酒在，幸得過清朝。
爲人性僻耽佳句，語不驚人死不休。
老去詩篇渾漫興，春來花鳥莫深愁。新添水檻供垂釣，故著浮槎替入舟。焉得思如陶謝手，令渠述作與同遊。
故人亦流落，高義動乾坤。
何日通燕塞，相看老蜀門。東行應暫別，北望苦銷魂。凜凜悲秋意，非君誰與論。
老恥妻孥笑，貧嗟出入勞。
客情投異縣，詩態憶吾曹。東郭滄江合，西山白雪高。文章差底病，回首興滔滔。
百年已過半，秋至轉饑寒。
為問彭州牧，何時救急難。
野橋齊度馬，秋望轉悠哉。
竹覆青城合，江從灌口來。入村樵徑引，嘗果栗皺開。落盡高天日，幽人未遣迴。
當代論才子，如公復幾人。
驊騮開道路，鷹隼出風塵。行色秋將晚，交情老更親。天涯喜相見，披豁對吾真。
兵戈不見老萊衣，歎息人間萬事非。
我已無家尋弟妹，君今何處訪庭闈。黃牛峽靜灘聲轉，白馬江寒樹影稀。此別應須各努力，故鄉猶恐未同歸。
古寺僧牢落，空房客寓居。
故人供祿米，鄰舍與園蔬。雙樹容聽法，三車肯載書。草玄吾豈敢，賦或似相如。
荒村建子月，獨樹老夫家。
霧裏江船渡，風前徑竹斜。寒魚依密藻，宿鷺起圓沙。蜀酒禁愁得，無錢何處賒。
有客騎驄馬，江邊問草堂。
遠尋留藥價，惜別到文場。入幕旌旗動，歸軒錦繡香。時應念衰疾，書疏及滄浪。
晚景孤村僻，行軍數騎來。
交新徒有喜，禮厚媿無才。賞靜憐雲竹，忘歸步月臺。何當看花蘂，欲發照江梅。
暫往比鄰去，空聞二妙歸。
幽棲誠簡略，衰白已光輝。野外貧家遠，村中好客稀。論文或不媿，肯重欵柴扉。
老夫臥穩朝慵起，白屋寒多暖始開。
江鸛巧當幽徑浴，鄰雞還過短牆來。繡衣屢許攜家醞，皂蓋能忘折野梅。戲假霜威促山簡，須成一醉習池迴。
臥病荒郊遠，通行小徑難。
故人能領客，攜酒重相看。自媿無鮭菜，空煩卸馬鞍。移樽勸山簡，頭白恐風寒。
伐竹爲橋結構同，褰裳不涉往來通。
天寒白鶴歸華表，日落青龍見水中。顧我老非題柱客，知君才是濟川功。合歡却笑千年事，驅石何時到海東。
把燭成橋夜，迴舟坐客時。
天高雲去盡，江迥月來遲。衰謝多扶病，招邀屢有期。異方乘此興，樂罷不無悲。
向來江上手紛紛，三日成功事出羣。
已傳童子騎青竹，總擬橋東待使君。
巢燕養雛渾去盡，江花結子已無多。
黃衫年少來宜數，不見堂前東逝波。
西蜀櫻桃也自紅，野人相贈滿筠籠。
數迴細寫愁仍破，萬顆勻圓訝許同。憶昨賜霑門下省，退朝擎出大明宮。金盤玉筯無消息，此日嘗新任轉蓬。
百寶裝腰帶，真珠絡臂韝。
笑時花近眼，舞罷錦纏頭。
錦城絲管日紛紛，半入江風半入雲。
此曲秪應天上有，人間能得幾回聞。
馬上誰家薄媚郎，臨堦下馬坐人牀。
不通姓字麤豪甚，指點銀瓶索酒嘗。
簡易高人意，匡牀竹火爐。
寒天留遠客，碧海挂新圖。雖對連山好，貪看絕島孤。羣仙不愁思，冉冉下蓬壺。
方丈渾連水，天臺總映雲。
人間長見畫，老去恨空聞。范蠡舟偏小，王喬鶴不羣。此生隨萬物，何路出塵氛。
高浪垂翻屋，崩崖欲壓牀。
野橋分子細，沙岸繞微茫。紅浸珊瑚短，青懸薜荔長。浮查並坐得，仙老暫相將。
小徑升堂舊不斜，五株桃樹亦從遮。
高秋總餧貧人實，來歲還舒滿眼花。簾戶每宜通乳燕，兒童莫信打慈鵶。寡妻羣盜非今日，天下車書正一家。
奉乞桃栽一百根，春前爲送浣花村。
河陽縣裏雖無數，濯錦江邊未滿園。
華軒藹藹他年到，綿竹亭亭出縣高。
江上舍前無此物，幸分蒼翠拂波濤。
草堂塹西無樹林，非子誰復見幽心。
飽聞榿木三年大，與致溪邊十畝陰。
落落出羣非櫸柳，青青不朽豈楊梅。
欲存老蓋千年意，爲覓霜根數寸栽。
大邑燒瓷輕且堅，扣如哀玉錦城傳。
君家白盌勝霜雪，急送茅齋也可憐。
草堂少花今欲栽，不問綠李與黃梅。
石笋街中却歸去，果園坊裏爲求來。
生死論交地，何由見一人。
悲君隨燕雀，薄宦走風塵。綿谷元通漢，沱江不向秦。五陵花滿眼，傳語故鄉春。
戎馬交馳際，柴門老病身。
把君詩過日，念此別驚神。地闊峨眉晚，天高峴首春。爲於耆舊內，試覓姓龐人。
鄭子將行罷使臣，囊無一物獻尊親。
江山路遠羇離日，裘馬誰爲感激人。
元戎小隊出郊坰，問柳尋花到野亭。
川合東西瞻使節，地分南北任流萍。扁舟不獨如張翰，白帽還應似管寧。寂寞江天雲霧裏，何人道有少微星。
衛青開幕府，楊僕將樓船。
漢節梅花外，春城海水邊。銅梁書遠及，珠浦使將旋。貧病他鄉老，煩君萬里傳。
鄉關胡騎遠，宇宙蜀城偏。
忽得炎州信，遙從月峽傳。雲深驃騎幕，夜隔孝廉船。却寄雙愁眼，相思淚點懸。
南海春天外，功曹幾月程。
峽雲籠樹小，湖日落船明。交趾丹砂重，韶州白葛輕。幸君因旅客，時寄錦官城。
眼見客愁愁不醒，無賴春色到江亭。
即遣花開深造次，便覺鶯語太丁寧。
手種桃李非無主，野老牆低還似家。
恰似春風相欺得，夜來吹折數枝花。
熟知茅齋絕低小，江上燕子故來頻。
銜泥點污琴書內，更接飛蟲打著人。
二月已破三月來，漸老逢春能幾迴。
莫思身外無窮事，且盡生前有限桮。
腸斷春江欲盡頭，杖藜徐步立芳洲。
顛狂柳絮隨風去，輕薄桃花逐水流。
嬾慢無堪不出村，呼兒日在掩柴門。
蒼苔濁酒林中靜，碧水春風野外昏。
糝徑楊花鋪白氈，點溪荷葉疊青錢。
筍根稚子無人見，沙上鳧雛傍母眠。
舍西柔桑葉可拈，江畔細麥復纖纖。
人生幾何春已夏，不放香醪如蜜甜。
隔戶楊柳弱嫋嫋，恰似十五女兒腰。
誰謂朝來不作意，狂風挽斷最長條。
江上被花惱不徹，無處告訴只顛狂。
走覓南鄰愛酒伴，經旬出飲獨空牀。
稠花亂蘂畏江濱，行步欹危實怕春。
詩酒尚堪驅使在，未須料理白頭人。
江深竹靜兩三家，多事紅花映白花。
報答春光知有處，應須美酒送生涯。
東望少城花滿煙，百花高樓更可憐。
誰能載酒開金盞，喚取佳人舞繡筵。
黃師塔前江水東，春光嬾困倚微風。
桃花一簇開無主，可愛深紅愛淺紅。
黃四娘家花滿蹊，千朵萬朵壓枝低。
留連戲蝶時時舞，自在嬌鶯恰恰啼。
不是愛花即肯死，只恐花盡老相催。
繁枝容易紛紛落，嫩葉商量細細開。
楸樹馨香倚釣磯，斬新花蘂未應飛。
不如醉裏風吹盡，可忍醒時雨打稀。
門外鸕鷀去不來，沙頭忽見眼相猜。
自今已後知人意，一日須來一百回。
無數春笋滿林生，柴門密掩斷人行。
會須上番看成竹，客至從嗔不出迎。
庾信文章老更成，凌雲健筆意縱橫。
今人嗤點流傳賦，不覺前賢畏後生。
楊王盧駱當時體，輕薄爲文哂未休。
爾曹身與名俱滅，不廢江河萬古流。
從使盧王操翰墨，劣于漢魏近風騷。
龍文虎脊皆君馭，歷塊過都見爾曹。
才力應難誇數公，凡今誰是出羣雄。
或看翡翠蘭苕上，未掣鯨魚碧海中。
不薄今人愛古人，清詞麗句必爲鄰。
竊攀屈宋宜方駕，恐與齊梁作後塵。
未及前賢更勿疑，遞相祖述復先誰。
別裁僞體親風雅，轉益多師是汝師。
丁香體柔弱，亂結枝猶墊。
細葉帶浮毛，疎花披素豔。深栽小齋後，庶近幽人占。晚墮蘭麝中，休懷粉身念。
梔子比衆木，人間誠未多。
於身色有用，與道氣傷和。紅取風霜實，青看雨露柯。無情移得汝，貴在映江波。
故使籠寬織，須知動損毛。
看雲莫悵望，失水任呼號。六翮曾經剪，孤飛卒未高。且無鷹隼慮，留滯莫辭勞。
花鴨無泥滓，堦前每緩行。
羽毛知獨立，黑白太分明。不覺羣心妒，休牽衆眼驚。稻粱霑汝在，作意莫先鳴。
早花隨處發，春鳥異方啼。
萬里清江上，三年落日低。畏人成小築，褊性合幽棲。門徑從榛草，無心走馬蹄。
賤子何人記，迷芳著處家。
竹風連野色，江沫擁春沙。種藥扶衰病，吟詩解歎嗟。似聞胡騎走，失喜問京華。
西山白雪三奇戍，南浦清江萬里橋。
海內風塵諸弟隔，天涯涕淚一身遙。唯將遲暮供多病，未有涓埃荅聖朝。跨馬出郊時極目，不堪人事日蕭條。
自古稻粱多不足，至今鸂鶒亂爲羣。
且休悵望看春水，更恐歸飛隔暮雲。
青春欲盡急還鄉，紫塞寧論尚有霜。
翅在雲天終不遠，力微矰繳絕須防。
去郭軒楹敞，無村眺望賒。
澄江平少岸，幽樹晚多花。細雨魚兒出，微風燕子斜。城中十萬戶，此地兩三家。
蜀天常夜雨，江檻已朝晴。
葉潤林塘密，衣乾枕席清。不堪秪老病，何得尚浮名。淺把涓涓酒，深憑送此生。
用拙存吾道，幽居近物情。
桑麻深雨露，燕雀半生成。村鼓時時急，漁舟箇箇輕。杖藜從白首，心跡喜雙清。
晚起家何事，無營地轉幽。
竹光團野色，舍影漾江流。失學從兒嬾，長貧任婦愁。百年渾得醉，一月不梳頭。
衰顏甘屏迹，幽事供高臥。
鳥下竹根行，龜開萍葉過。年荒酒價乏，日併園蔬課。猶酌甘泉歌，歌長擊樽破。
拾遺曾奏數行書，嬾性從來水竹居。
奉引濫騎沙苑馬，幽棲真釣錦江魚。謝安不倦登臨費，阮籍焉知禮法疎。枉沐旌麾出城府，草茅無徑欲教鋤。
雨映行宮辱贈詩，元戎肯赴野人期。
江邊老病雖無力，強擬晴天理釣絲。
何日雨晴雲出溪，白沙青石先無泥。
只須伐竹開荒徑，倚杖穿花聽馬嘶。
山瓶乳酒下青雲，氣味濃香幸見分。
鳴鞭走送憐漁父，洗盞開嘗對馬軍。
竹裏行廚洗玉盤，花邊立馬簇金鞍。
非關使者徵求急，自識將軍禮數寬。百年地闢柴門逈，五月江深草閣寒。看弄漁舟移白日，老農何有罄交歡。
日臨公館靜，畫滿地圖雄。
劒閣星橋北，松州雪嶺東。華夷山不斷，吳蜀水相通。興與煙霞會，清樽幸不空。
遠送從此別，青山空復情。
幾時桮重把，昨夜月同行。列郡謳歌惜，三朝出入榮。江村獨歸處，寂寞養殘生。
宿雨南江漲，波濤亂遠峰。
孤亭凌噴薄，萬井逼舂容。霄漢愁高鳥，泥沙困老龍。天邊同客舍，攜我豁心胸。
伊昔黃花酒，如今白髮翁。
追歡筋力異，望遠歲時同。弟妹悲歌裏，朝廷醉眼中。兵戈與關塞，此日意無窮。
九日應愁思，經時冒險艱。
不眠持漢節，何路出巴山。小驛香醪嫩，重巖細菊斑。遙知簇鞍馬，迴首白雲間。
黃草峽西船不歸，赤甲山下行人稀。
秦中驛使無消息，蜀道兵戈有是非。萬里秋風吹錦水，誰家別淚濕羅衣。莫愁劒閣終堪據，聞道松州已被圍。
地下蘇司業，情親獨有君。
那因喪亂後，便有死生分。老罷知明鏡，悲來望白雲。自從失詞伯，不復更論文。
鄭老身仍竄，台州信所傳。
爲農山澗曲，臥病海雲邊。世已疎儒素，人猶乞酒錢。徒勞望牛斗，無計劚龍泉。
不見李生久，佯狂真可哀。
世人皆欲殺，吾意獨憐才。敏捷詩千首，飄零酒一桮。匡山讀書處，頭白好歸來。
何年顧虎頭，滿壁畫瀛州。
赤日石林氣，青天江海流。錫飛常近鶴，桮度不驚鷗。似得廬山路，真隨惠遠遊。
客睡何曾著，秋天不肯明。
卷簾殘月影，高枕遠江聲。計拙無衣食，途窮仗友生。老妻書數紙，應悉未歸情。
秋窗猶曙色，落木更天風。
日出寒山外，江流宿霧中。聖朝無棄物，老病已成翁。多少殘生事，飄零似轉蓬。
秋盡東行且未迴，茅齋寄在少城隈。
籬邊老却陶潛菊，江上徒逢袁紹桮。雪嶺獨看西日落，劒門猶阻北人來。不辭萬里長爲客，懷抱何時得好開。
江水東流去，清樽日復斜。
異方同宴賞，何處是京華。亭景臨山水，村煙對浦沙。狂歌過于勝，得醉即爲家。
金華山北涪水西，仲冬風日始淒淒。
山連越巂蟠三蜀，水散巴渝下五溪。獨鶴不知何事舞，飢烏似欲向人啼。射洪春酒寒仍綠，目極傷神誰爲攜。
劒外忽傳收薊北，初聞涕淚滿衣裳。
却看妻子愁何在，漫卷詩書喜欲狂。白日放歌須縱酒，青春作伴好還鄉。即從巴峽穿巫峽，便下襄陽向洛陽。
追餞同舟日，傷春一水間。
飄零爲客久，衰老羨君還。花遠重重樹，雲輕處處山。天涯故人少，更益鬢毛斑。
行路難如此，登樓望欲迷。
身無却少壯，跡有但羇栖。江水流城郭，春風入鼓鞞。雙雙新燕子，依舊已銜泥。
天畔登樓眼，隨春入故園。
戰場今始定，移柳更能存。厭蜀交遊冷，思吳勝事繁。應須理舟楫，長嘯下荆門。
憑高送所親，久坐惜芳辰。
遠水非無浪，他山自有春。野花隨處發，官柳著行新。天際傷愁別，離筵何太頻。
遲日深春水，輕舟送別筵。
帝鄉愁緒外，春色淚痕邊。見酒須相憶，將詩莫浪傳。若逢岑與范，爲報各衰年。
童稚情親四十年，中間消息兩茫然。
更爲後會知何地，忽漫相逢是別筵。不分桃花紅勝錦，生憎柳絮白於綿。劒南春色還無賴，觸忤愁人到酒邊。
二月頻送客，東津江欲平。
煙花山際重，舟楫浪前輕。淚逐勸桮下，愁連吹笛生。離筵不隔日，那得易爲情。
青山意不盡，衮衮上牛頭。
無復能拘礙，真成浪出遊。花濃春寺靜，竹細野池幽。何處鶯啼切，移時獨未休。
牛頭見鶴林，梯徑繞幽深。
春色浮山外，天河宿殿陰。傳燈無白日，布地有黃金。休作狂歌老，迴看不住心。
兜率知名寺，真如會法堂。
江山有巴蜀，棟宇自齊梁。庾信哀雖久，何顒好不忘。白牛車遠近，且欲上慈航。
樹密當山徑，江深隔寺門。
霏霏雲氣重，閃閃浪花飜。不復知天大，空餘見佛尊。時應清盥罷，隨喜給孤園。
春日清江岸，千甘二頃園。
青雲羞葉密，白雪避花繁。結子隨邊使，開筒近至尊。後於桃李熟，終得獻金門。
上客迴空騎，佳人滿近船。
江清歌扇底，野曠舞衣前。玉袖凌風並，金壺隱浪偏。競將明媚色，偷眼豔陽天。
白日移歌袖，清霄近笛牀。
翠眉縈度曲，雲鬢儼分行。立馬千山暮，迴舟一水香。使君自有婦，莫學野鴛鴦。
路出雙林外，亭窺萬井中。
江城孤照日，山谷遠含風。兵革身將老，關河信不通。猶殘數行淚，忍對百花叢。
春日無人境，虛空不住天。
鶯花隨世界，樓閣寄山巔。遲暮身何得，登臨意惘然。誰能解金印，瀟灑共安禪。
舟楫諸侯餞，車輿使者歸。
山花相映發，水鳥自孤飛。春日垂霜鬢，天隅把繡衣。故人從此去，寥落寸心違。
柳影含雲幕，江波近酒壺。
異方驚會面，終宴惜征途。沙晚低風蝶，天晴喜浴鳧。別離傷老大，意緒日荒蕪。
寺下春江深不流，山腰官閣迥添愁。
含風翠壁孤雲細，背日丹楓萬木稠。小院迴廊春寂寂，浴鳧飛鷺晚悠悠。諸天合在藤蘿外，昏黑應須到上頭。
西漢親王子，成都老客星。
百年雙白鬢，一別五秋螢。忍斷桮中物，秪看座右銘。不能隨皂蓋，自醉逐浮萍。
策杖時能出，王門異昔遊。
已知嗟不起，未許醉相留。蜀酒濃無敵，江魚美可求。終思一酩酊，淨掃鴈池頭。
羣盜無歸路，衰顏會遠方。
尚憐詩警策，猶記酒顛狂。魯衛彌尊重，徐陳略喪亡。空餘枚叟在，應念早升堂。
改席臺能迥，留門月復光。
雲行遺暑濕，山谷進風涼。老去一桮足，誰憐屢舞長。何須把官燭，似惱鬢毛蒼。
大家東征逐子迴，風生洲渚錦帆開。
青青竹笋迎船出，日日江魚入饌來。離別不堪無限意，艱危深仗濟時才。黔陽信使應稀少，莫怪頻頻勸酒杯。
竹涼浸臥內，野月滿庭隅。
重露成涓滴，稀星乍有無。暗飛螢自照，水宿鳥相呼。萬事干戈裏，空悲清夜徂。
涼風動萬里，羣盜尚縱橫。
家遠傳書日，秋來爲客情。秋窺高鳥過，老逐衆人行。始欲投三峽，何由見兩京。
莽莽天涯雨，江邊獨立時。
不愁巴道路，恐濕漢旌旗。雪嶺防秋急，繩橋戰勝遲。西戎甥舅禮，未敢背恩私。
才名舊楚將，妙略擁兵機。
玉壘雖傳檄，松州會解圍。和親知拙計，公主漫無歸。青海今誰得，西戎實飽飛。
漢北豺狼滿，巴西道路難。
血埋諸將甲，骨斷使臣鞍。牢落新燒棧，蒼茫舊築壇。深懷喻蜀意，慟哭望王官。
十室幾人在，千山空自多。
路衢唯見哭，城市不聞歌。漂梗無安地，銜枚有荷戈。官軍未通蜀，吾道竟如何。
幽薊餘虵豕，乾坤尚虎狼。
諸侯春不貢，使者日相望。慎勿吞青海，無勞問越裳。大君先息戰，歸馬華山陽。
洛下舟車入，天中貢賦均。
日聞紅粟腐，寒待翠華春。莫取金湯固，長令宇宙新。不過行儉德，盜賊本王臣。
丹桂風霜急，青梧日夜凋。
由來強幹地，未有不臣朝。受鉞親賢往，卑宮制詔遙。終依古封建，豈獨聽簫韶。
盜滅人還亂，兵殘將自疑。
登壇名絕假，報主爾何遲。領郡輙無色，之官皆有詞。願聞哀痛詔，端拱問瘡痍。
亂後今相見，秋深復遠行。
風塵爲客日，江海送君情。晉室丹陽尹，公孫白帝城。經過自愛惜，取次莫論兵。
城晚通雲霧，亭深到芰荷。
吏人橋外少，秋水席邊多。近屬淮王至，高門薊子過。荆州愛山簡，吾醉亦長歌。
夜深露氣清，江月滿江城。
浮客轉危坐，歸舟應獨行。關山同一照，烏鵲自多驚。欲得淮王術，風吹暈已生。
雲裏不聞雙鴈過，掌中貪見一珠新。
秋風嫋嫋吹江漢，只在他鄉何處人。
謝安舟楫風還起，梁苑池臺雪欲飛。
杳杳東山攜漢妓，泠泠修竹待王歸。
幕下郎官安穩無，從來不奉一行書。
固知貧病人須棄，能使韋郎跡也疎。
風急天高猨嘯哀，渚清沙白鳥飛迴。
無邊落木蕭蕭下，不盡長江衮衮來。萬里悲秋常作客，百年多病獨登臺。艱難苦恨繁霜鬢，潦倒新停濁酒桮。
去年登高郪縣北，今日重在涪江濱。
苦遭白髮不相放，羞見黃花無數新。世亂鬱鬱久爲客，路難悠悠常傍人。酒闌却憶十年事，腸斷驪山清路塵。
聞道花門將，論功未盡歸。
自從收帝里，誰復總戎機。蜂蠆終懷毒，雷霆可震威。莫令鞭血地，再濕漢臣衣。
秋日野亭千橘香，玉盤錦席高雲涼。
主人送客何所作，行酒賦詩殊未央。衰老應爲難離別，賢聲此去有輝光。預傳籍籍新京尹，青史無勞數趙張。
江水長流地，山雲薄暮時。
寒花隱亂草，宿鳥擇深枝。舊國見何日，高秋心苦悲。人生不再好，鬢髮白成絲。
彝界荒山頂，蕃州積雪邊。
築城依白帝，轉粟上青天。蜀將分旗鼓，羌兵助井泉。西戎背和好，殺氣日相纏。
辛苦三城戍，長防萬里秋。
煙塵浸火井，雨雪閉松州。風動將軍幕，天寒使者裘。漫山賊營壘，迴首得無憂。
子弟猶深入，關城未解圍。
蠶崖鐵馬瘦，灌口米船稀。辯士安邊策，元戎決勝威。今朝烏鵲喜，欲報凱歌歸。
淅淅風生砌，團團日隱牆。
遙空秋鴈滅，半嶺暮雲長。病葉多先墜，寒花只暫香。巴城添淚眼，今夜復清光。
扶病送君發，自憐猶不歸。
秪應盡客淚，復作掩荆扉。江漢故人少，音書從此稀。往還二十載，歲晚寸心違。
王子思歸日，長安已亂兵。
霑衣問行在，走馬向承明。暮景巴蜀僻，春風江漢清。晉山雖自棄，魏闕尚含情。
江邊踏青罷，迴首見旌旗。
風起春城暮，高樓鼓角悲。
草滿巴西綠，空城白日長。
風吹花片片，春動水茫茫。八駿隨天子，羣臣從武皇。遙聞出巡守，早晚徧遐荒。
久客應吾道，相隨獨爾來。
孰知江路近，頻爲草堂迴。鵝鴨宜長數，柴荆莫浪開。東林竹影薄，臘月更須栽。
送客蒼溪縣，山寒雨不開。
直愁騎馬滑，故作泛舟迴。青惜峰巒過，黃知橘柚來。江流大自在，坐穩興悠哉。
殊方又喜故人來，重鎮還須濟世才。
常怪偏裨終日待，不知旌節隔年迴。欲辭巴徼啼鶯合，遠下旌門去鷁催。身老時危思會面，一生襟抱向誰開。
汶上相逢年頗多，飛騰無那故人何。
總戎楚蜀應全未，方駕曹劉不啻過。今日朝廷須汲黯，中原將帥憶廉頗。天涯春色催遲暮，別淚遙添錦水波。
淮海維揚一俊人，金章紫綬照青春。
指麾能事迴天地，訓練強兵動鬼神。湘西不得歸關羽，河內猶宜借寇恂。朝覲從容問幽仄，勿云江漢有垂綸。
使君高義驅今古，寥落三年坐劒州。
但見文翁能化俗，焉知李廣未封侯。路經灧澦雙蓬鬢，天入滄浪一釣舟。戎馬相逢更何日，春風迴首仲宣樓。
勳業終歸馬伏波，功曹非復漢蕭何。
扁舟繫纜沙邊久，南國浮雲水上多。獨把魚竿終遠去，難隨鳥翼一相過。知君未愛春湖色，興在驪駒白玉珂。
方舟不用楫，極目總無波。
長日容盃酒，深江淨綺羅。亂離還奏樂，飄泊且聽歌。故國流清渭，如今花正多。
山豁何時斷，江平不肯流。
稍知花改岸，始驗鳥隨舟。結束多紅粉，歡娛恨白頭。非君愛人客，晦日更添愁。
有徑金沙軟，無人碧草芳。
野畦連蛺蝶，江檻俯鴛鴦。日晚煙花亂，風生錦繡香。不須吹急管，衰老易悲傷。
春岸桃花水，雲帆楓樹林。
偷生長避地，適遠更霑襟。老病南征日，君恩北望心。百年歌自苦，未見有知音。
羈旅知交態，淹留見俗情。
衰顏聊自哂，小吏最相輕。去國哀王粲，傷時哭賈生。狐狸何足道，豺虎正縱橫。
肅肅花絮晚，菲菲紅素輕。
日長唯鳥雀，春遠獨柴荆。數有關中亂，何曾劒外清。故鄉歸不得，地入亞夫營。
霧隱平郊樹，風含廣岸波。
沈沈春色靜，慘慘暮寒多。戍鼓猶長擊，林鸎遂不歌。忽思高宴會，朱袖拂雲和。
旅食驚雙鷰，銜泥入此堂。
應同避燥濕，且復過炎涼。養子風塵際，來時道路長。今秋天地在，吾亦離殊方。
百舌來何處，重重祗報春。
知音兼衆語，整翮豈多身。花密藏難見，枝高聽轉新。過時如發口，君側有讒人。
江漢山重阻，風雲地一隅。
年年非故物，處處是窮途。喪亂秦公子，悲涼楚大夫。平生心已折，行路日荒蕪。
巴蜀愁誰語，吳門興杳然。
九江春草外，三峽暮帆前。厭就成都卜，休爲吏部眠。蓬萊如可到，衰白問羣仙。
道路時通塞，江山日寂寥。
偷生唯一老，伐叛已三朝。雨急青楓暮，雲深黑水遙。夢歸歸未得，不用楚辭招。
離亭非舊國，春色是他鄉。
老畏歌聲斷，愁隨舞曲長。二天開寵餞，五馬爛生光。川路風煙接，俱宜下鳳皇。
遲日江山麗，春風花草香。
泥融飛燕子，沙暖睡鴛鴦。
君王臺榭枕巴山，萬丈丹梯尚可攀。
春日鸎啼脩竹裏，仙家犬吠白雲間。清江錦石傷心麗，嫩蘂濃花滿目班。人到於今歌出牧，來遊此地不知還。
中天積翠玉臺遙，上帝高居絳節朝。
遂有馮夷來擊鼓，始知嬴女善吹簫。江光隱見黿鼉窟，石勢參差烏鵲橋。更肯紅顏生羽翼，便應黃髮老漁樵。
寂寞春山路，君王不復行。
古牆猶竹色，虛閣自松聲。鳥雀荒村暮，雲霞過客情。尚思歌吹入，千騎把霓旌。
浩劫因王造，平臺訪古遊。
綵雲蕭史駐，文字魯恭留。宮闕通羣帝，乾坤到十洲。人傳有笙鶴，時過此山頭。
春江不可渡，二月已風濤。
舟楫欹斜疾，魚龍偃臥高。渚花兼素錦，汀草亂青袍。戲問垂綸客，悠悠見汝曹。
南國旱無雨，今朝江出雲。
入空纔漠漠，灑迥已紛紛。巢燕高飛盡，林花潤色分。晚來聲不絕，應得夜深聞。
竄身來蜀地，同病得韋郎。
天下干戈滿，江邊歲月長。別筵花欲暮，春日鬢俱蒼。爲問南溪竹，抽梢合過墻。
處處青江帶白蘋，故園猶得見殘春。
雪山斥候無兵馬，錦里逢迎有主人。休怪兒童延俗客，不教鵝鴨惱比鄰。習池未覺風流盡，況復旌州賞更新。
竹寒沙碧浣花溪，菱刺藤梢咫尺迷。
過客徑須愁出入，居人不自解東西。書籤藥裏封蛛網，野店山橋送馬蹄。豈藉荒庭春草色，先判一飲醉如泥。
常苦沙崩損藥欄，也從江檻落風湍。
新松恨不高千尺，惡竹應須斬萬竿。生理祗憑黃閣老，衰顏欲付紫金丹。三年奔走空皮骨，信有人間行路難。
錦官城西生事微，烏皮几在還思歸。
昔去爲憂亂兵入，今來已恐鄰人非。側身天地更懷古，迴首風塵甘息機。共說總戎雲鳥陣，不妨遊子芰荷衣。
他鄉復行役，駐馬別孤墳。
近淚無乾土，低空有斷雲。對碁陪謝傅，把劒覓徐君。唯見林花落，鸎啼送客聞。
汨汨避羣盜，悠悠經十年。
不成向南國，復作遊西川。物役水虛照，魂傷山寂然。我生無倚著，盡室畏途邊。
長林偃風色，迴復意猶迷。
衫裛翠微潤，馬銜青草嘶。棧縣斜避石，橋斷却尋溪。何日干戈盡，飄飄媿老妻。
行色遞隱見，人煙時有無。
僕夫穿竹語，稚子入雲呼。轉石驚魑魅，抨弓落狖鼯。真供一笑樂，似欲慰窮途。
南國晝多霧，北風天正寒。
路危行木杪，身遠宿雲端。山鬼吹燈滅，廚人語夜闌。雞鳴問前館，世亂敢求安。
馬首見鹽亭，高山擁縣青。
雲溪花淡淡，春郭水泠泠。全蜀多名士，嚴家聚德星。長歌意無極，好爲老夫聽。
看花雖郭內，倚杖即溪邊。
山縣早休市，江橋春聚船。狎鷗輕白浪，歸鴈喜青天。物色兼生意，淒涼憶去年。
舊相恩追後，春池賞不稀。
闕庭分未到，舟楫有光輝。豉化蓴絲熟，刀鳴鱠縷飛。使君雙皁蓋，灘淺正相依。
鵝兒黃似酒，對酒愛新鵝。
引頸嗔船逼，無行亂眼多。翅開遭宿雨，力小困滄波。客散層城暮，狐狸奈若何。
房相西亭鵝一羣，眠沙泛浦白於雲。
鳳皇池上應迴首，爲報籠隨王右軍。
悶到房公池水頭，坐逢楊子鎮東州。
却向青溪不相見，迴船應載阿戎遊。
花近高樓傷客心，萬方多難此登臨。
錦江春色來天地，玉壘浮雲變古今。北極朝廷終不改，西山寇盜莫相侵。可憐後主還祠廟，日暮聊爲梁甫吟。
東來萬里客，亂定幾年歸。
腸斷江城鴈，高高正北飛。
黃河北岸海西軍，椎鼓鳴鐘天下聞。
鐵馬長鳴不知數，胡人高鼻動成羣。
黃河西岸是吾蜀，欲須供給家無粟。
願驅衆蔗戴君王，混一車書棄金玉。
客裏有所過，歸來知路難。
開門野鼠走，散帙壁魚乾。洗杓開新醞，低頭拭小盤。憑誰給麴蘖，細酌老江干。
爲嗔王錄事，不寄草堂貲。
昨屬愁春雨，能忘欲漏時。
邛州崔錄事，聞在果園坊。
久待無消息，終朝有底忙。應愁江樹遠，怯見野亭荒。浩蕩風塵外，誰知酒熟香。
此老已云歿，鄰人嗟亦休。
竟無宣室召，徒有茂陵求。妻子寄他食，園林非昔遊。空餘繐帷在，淅淅野風秋。
燕入非旁舍，鷗歸祗故池。
斷橋無復板，臥柳自生枝。遂有山陽作，多慚鮑叔知。素交零落盡，白首淚雙垂。
秋風褭褭動高旌，玉帳分弓射虜營。
已收滴博雲間戍，更奪蓬婆雪外城。
幕府秋風日夜清，澹雲疎雨過高城。
葉心朱實看時落，階面青苔先自生。復有樓臺銜暮景，不勞鐘鼓報新晴。浣花溪裏花饒笑，肯信吾兼吏隱名。
清秋幕府井梧寒，獨宿江城蠟炬殘。
永夜角聲悲自語，中天月色好誰看。風塵荏苒音書絕，關塞蕭條行路難。已忍伶俜十年事，強移栖息一枝安。
岷嶺南蠻北，徐關東海西。
此行何日到，送汝萬行啼。絕域惟高枕，清風獨杖藜。危時暫相見，衰白意都迷。
諸姑今海畔，兩弟亦山東。
去傍干戈覓，來看道路通。短衣防戰地，匹馬逐秋風。莫作俱流落，長瞻碣石鴻。
弱質豈自負，移根方爾瞻。
細聲聞玉帳，疎翠近珠簾。未見紫烟集，虛蒙清露霑。何當一百丈，欹蓋擁高簷。
綠竹半含籜，新梢纔出牆。
色侵書帙晚，陰過酒樽涼。雨洗娟娟淨，風吹細細香。但令無剪伐，會見拂雲長。
湍駛風醒酒，船迴霧起隄。
高城秋自落，雜樹晚相迷。坐觸鴛鴦起，巢傾翡翠低。莫須驚白鷺，爲伴宿清溪。
垂老戎衣窄，歸休寒色深。
漁舟上急水，獵火著高林。日有習池醉，愁來梁甫吟。干戈未偃息，出處遂何心。
冬至至後日初長，遠在劒南思洛陽。
青袍白馬有何意，金谷銅駝非故鄉。梅花欲開不自覺，棣蕚一別永相望。愁極本憑詩遣興，詩成吟詠轉淒涼。
野外堂依竹，籬邊水向城。
蟻浮仍臘味，鷗泛已春聲。藥許隣人劚，書從稚子擎。白頭趨幕府，深覺負平生。
農務村村急，春流岸岸深。
乾坤萬里眼，時序百年心。茅屋還堪賦，桃源自可尋。艱難賤生理，飄泊到如今。
迢遞來三蜀，蹉跎有六年。
客身逢故舊，發興自林泉。過懶從衣結，頻遊任履穿。藩籬無限景，恣意買江天。
種竹交加翠，栽桃爛熳紅。
經心石鏡月，到面雪山風。赤管隨王命，銀章付老翁。豈知牙齒落，名玷薦賢中。
扶病垂朱紱，歸休步紫苔。
郊扉存晚計，幕府媿羣材。燕外晴絲卷，鷗邊水葉開。隣家送魚鼈，問我數能來。
羣盜哀王粲，中年召賈生。
登樓初有作，前席竟爲榮。宅入先賢傳，才高處士名。異時懷二子，春日復含情。
日出籬東水，雲生舍北泥。
竹高鳴翡翠，沙僻舞鵾雞。
藹藹花蘂亂，飛飛蜂蝶多。
幽棲身懶動，客至欲如何。
鑿井交椶葉，開渠斷竹根。
扁舟輕褭纜，小徑曲通村。
急雨捎溪足，斜暉轉樹腰。
隔巢黃鳥竝，翻藻白魚跳。
舍下笋穿壁，庭中藤刺簷。
地晴絲冉冉，江白草纖纖。
江動月移石，溪虛雲傍花。
鳥棲知故道，帆過宿誰家。
堂西長笋別開門，塹北行椒却背村。
梅熟許同朱老喫，松高擬對阮生論。
欲作魚梁雲復湍，因驚四月雨聲寒。
青溪先有蛟龍窟，竹石如山不敢安。
兩箇黃鸝鳴翠柳，一行白鷺上青天。
窗含西嶺千秋雪，門泊東吳萬里船。
藥條藥甲潤青青，色過棕亭入草亭。
苗滿空山慙取譽，根居隙地怯成形。
素幔隨流水，歸舟返舊京。
老親如宿昔，部曲異平生。風送蛟龍雨，天長驃騎營。一哀三峽暮，遺後見君情。
勝絕驚身老，情忘發興奇。
座從歌妓密，樂任主人爲。重碧拈春酒，輕紅擘荔枝。樓高欲愁思，橫笛未休吹。
聞道乘驄發，沙邊待至今。
不知雲雨散，虛費短長吟。山帶烏蠻闊，江連白帝深。船經一柱觀，留眼共登臨。
聞道雲安麴米春，纔傾一醆即醺人。
乘舟取醉非難事，下峽消愁定幾巡。長年三老遙憐汝，棙柁開頭捷有神。已辦青錢防雇直，當令美味入吾脣。
歸朝不相見，蜀使忽傳亡。
虛歷金華省，何殊地下郎。致君丹檻折，哭友白雲長。獨步詩名在，秪令故舊傷。
出守吾家姪，殊方此日歡。
自須遊阮巷，不是怕湖灘。樂助長歌逸，杯饒旅思寬。昔曾如意舞，牽率強爲看。
禹廟空山裏，秋風落日斜。
荒庭垂橘柚，古屋畫龍蛇。雲氣生虛壁，江聲走白沙。早知乘四載，疏鑿控三巴。
忠州三峽內，井邑聚雲根。
小市常爭米，孤城早閉門。空看過客淚，莫覓主人恩。淹泊仍愁虎，深居賴獨園。
細草微風岸，危檣獨夜舟。
星垂平野闊，月湧大江流。名豈文章著，官因老病休。飄飄何所似，天地一沙鷗。
兒扶猶杖策，臥病一秋強。
白髮少新洗，寒衣寬總長。故人憂見及，此別淚相忘。各逐萍流轉，來書細作行。
前年渝州殺刺史，今年開州殺刺史。
羣盜相隨劇虎狼，食人更肯留妻子。
二十一家同入蜀，惟殘一人出駱谷。
自說二女齧臂時，回頭却向秦雲哭。
殿前兵馬雖驍雄，縱暴略與羌渾同。
聞道殺人漢水上，婦女多在官軍中。
今朝臘月春意動，雲安縣前江可憐。
一聲何處送書鴈，百丈誰家上水船。未將梅蘂驚愁眼，要取楸花媚遠天。明光起草人所羨，肺病幾時朝日邊。
寒輕市上山煙碧，日滿樓前江霧黃。
負鹽出井此谿女，打鼓發船何郡郎。新亭舉目風景切，茂陵著書消渴長。春花不愁不爛漫，楚客唯聽棹相將。
即看燕子入山扉，豈有黃鸝歷翠微。
短短桃花臨水岸，輕輕柳絮點人衣。春來準擬開懷久，老去親知見面稀。他日一杯難強進，重嗟筋力故山違。
南雪不到地，青崖霑未消。
微微向日薄，脈脈去人遙。冬熱鴛鴦病，峽深豺虎驕。愁邊有江水，焉得北之朝。
衆水會涪萬，瞿塘爭一門。
朝宗人共挹，盜賊爾誰尊。孤石隱如馬，高蘿垂飲猨。歸心異波浪，何事即飛飜。
浩浩終不息，乃知東極臨。
衆流歸海意，萬國奉君心。色借瀟湘闊，聲驅灧澦深。未辭添霧雨，接上遇衣襟。
遠聞房太守，歸葬陸渾山。
一德興王後，孤魂久客間。孔明多故事，安石竟崇班。他日嘉陵涕，仍沾楚水還。
丹旐飛飛日，初傳發閬州。
風塵終不解，江漢忽同流。劒動新身匣，書歸故國樓。盡哀知有處，爲客恐長休。
寒花開已盡，菊蘂獨盈枝。
舊摘人頻異，輕香酒蹔隨。地偏初衣裌，山擁更登危。萬國皆戎馬，酣歌淚欲垂。
雨後過畦潤，花殘步屐遲。
把文驚小陸，好客見當時。
石城除擊柝，鐵鎖欲開關。
鼓角悲荒塞，星河落曙山。巴人常小梗，蜀使動無還。垂老孤帆色，飄飄犯百蠻。
軍吏回官燭，舟人自楚歌。
寒沙蒙薄霧，落月去清波。壯惜身名晚，衰慙應接多。歸朝日簪笏，筋力定如何。
軍旅西征僻，風塵戰伐多。
猶聞蜀父老，不忘舜謳歌。天險終難立，柴門豈重過。朝朝巫峽水，遠逗錦江波。
萬里橋南宅，百花潭北莊。
層軒皆面水，老樹飽經霜。雪嶺界天白，錦城曛日黃。惜哉形勝地，回首一茫茫。
峽裏雲安縣，江樓翼瓦齊。
兩邊山木合，終日子規啼。眇眇春風見，蕭蕭夜色淒。客愁那聽此，故作傍人低。
春日春盤細生菜，忽憶兩京梅發時。
盤出高門行白玉，菜傳纖手送青絲。巫峽寒江那對眼，杜陵遠客不勝悲。此身未知歸定處，呼兒覓紙一題詩。
江月去人只數尺，風燈照夜欲三更。
沙頭宿鷺聯拳靜，船尾跳魚撥刺鳴。
老病巫山裏，稽留楚客中。
藥殘他日裹，花發去年叢。夜足霑沙雨，春多逆水風。合分雙賜筆，猶作一飄蓬。
南楚青春異，暄寒早早分。
無名江上草，隨意嶺頭雲。正月蜂相見，非時鳥共聞。杖藜妨躍馬，不是故離羣。
白水青山空復春，徵君晚節傍風塵。
楚妃堂上色殊衆，海鶴階前鳴向人。萬事糾紛猶絕粒，一官羇絆實藏身。開州入夏知涼冷，不似雲安毒熱新。
伏枕雲安縣，遷居白帝城。
春知催柳別，江與放船清。農事聞人說，山光見鳥情。禹功饒斷石，且就土微平。
依沙宿舸船，石瀨月娟娟。
風起春燈亂，江鳴夜雨懸。晨鐘雲外濕，勝地石堂煙。柔櫓輕鷗外，含悽覺汝賢。
鳴雨既過漸細微，映空搖颺如絲飛。
階前短草泥不亂，院裏長條風乍稀。舞石旋應將乳子，行雲莫自濕仙衣。眼邊江舸何怱促，未待安流逆浪歸。
江閣要賓許馬迎，午時起坐自天明。
浮雲不負青春色，細雨何孤白帝城。身過花間霑濕好，醉於馬上往來輕。虛疑皓首衝泥怯，實少銀鞍傍險行。
暝色延山徑，高齋次水門。
薄雲巖際宿，孤月浪中飜。鸛鶴追飛靜，豺狼得食喧。不眠憂戰伐，無力正乾坤。
城暗更籌急，樓高雨雪微。
稍通綃幕霽，遠帶玉繩稀。門鵲晨光起，牆烏宿處飛。寒江流甚細，有意待人歸。
山木抱雲稠，寒江繞上頭。
雪崖纔變石，風幔不依樓。社稷堪流涕，安危在運籌。看君話王室，感動幾銷憂。
樓雨霑雲幔，山寒著水城。
徑添沙面出，湍減石稜生。菊蘂淒疎放，松林駐遠情。滂沱朱檻濕，萬慮傍簷楹。
江柳非時發，江花冷色頻。
地偏應有瘴，臘近已含春。失學從愚子，無家住老身。不知西閣意，肯別定留人。
西閣從人別，人今亦故亭。
江雲飄素練，石壁斷空青。滄海先迎日，銀河倒列星。平生耽勝事，吁駭始初經。
問子能來宿，今疑索故要。
匣琴虛夜夜，手板自朝朝。金吼霜鐘徹，花催臘炬銷。早鳧江檻底，雙影漫飄颻。
歲暮陰陽催短景，天涯霜雪霽寒宵。
五更鼓角聲悲壯，三峽星河影動搖。野哭幾家聞戰伐，夷歌數處起漁樵。臥龍躍馬終黃土，人事依依漫寂寥。
恍惚寒山暮，逶迤白霧昏。
山虛風落石，樓靜月侵門。擊柝可憐子，無衣何處村。時危關百慮，盜賊爾猶存。
水色含羣動，朝光切太虛。
年侵頻悵望，興遠一蕭疎。猨挂時相學，鷗行炯自如。瞿唐春欲至，定卜瀼西居。
奔峭背赤甲，斷崖當白鹽。
客居愧遷次，春酒漸多添。花亞欲移竹，鳥窺新捲簾。衰年不敢恨，勝概欲相兼。
亂後居難定，春歸客未還。
水生魚復浦，雲暖麝香山。半頂梳頭白，過眉拄杖斑。相看多使者，一一問函關。
宋玉歸州宅，雲通白帝城。
吾人淹老病，旅食豈才名。峽口風常急，江流氣不平。只應與兒子，飄轉任浮生。
卜居赤甲遷居新，兩見巫山楚水春。
炙背可以獻天子，美芹由來知野人。荆州鄭薛寄書近，蜀客郗岑非我鄰。笑接郎中評事飲，病從深酌道吾真。
歸羨遼東鶴，吟同楚執珪。
未成遊碧海，著處覓丹梯。雲障寬江左，春耕破瀼西。桃紅客若至，定似昔人迷。
久嗟三峽客，再與暮春期。
百舌欲無語，繁花能幾時。谷虛雲氣薄，波亂日華遲。戰伐何由定，哀傷不在茲。
此邦千樹橘，不見比封君。
養拙干戈際，全生麋鹿羣。畏人江北草，旅食瀼西雲。萬里巴渝曲，三年實飽聞。
綵雲陰復白，錦樹曉來青。
身世雙蓬鬢，乾坤一草亭。哀歌時自短，醉舞爲誰醒。細雨荷鋤立，江猨吟翠屏。
壯年學書劒，他日委泥沙。
事主非無祿，浮生即有涯。高齋依藥餌，絕域改春華。喪亂丹心破，王臣未一家。
欲陳濟世策，已老尚書郎。
未息豺虎鬬，空慙鴛鷺行。時危人事急，風逆羽毛傷。落日悲江漢，中宵淚滿床。
仲夏流多水，清晨向小園。
碧溪搖艇闊，朱果爛枝繁。始爲江山靜，終防市井喧。畦蔬繞茅屋，自足媚盤餐。
樝梨且綴碧，梅杏半傳黃。
小子幽園至，輕籠熟柰香。山風猶滿把，野露及新嘗。欲寄江湖客，提攜日月長。
山木蒼蒼落日曛，竹竿褭褭細泉分。
郡人入夜爭餘瀝，豎子尋源獨不聞。病渴三更迴白首，傳聲一注濕青雲。曾驚陶侃胡奴異，怪爾常穿虎豹羣。
秋野日疏蕪，寒江動碧虛。
繫舟蠻井絡，卜宅楚村墟。棗熟從人打，葵荒欲自鋤。盤餐老夫食，分減及溪魚。
易識浮生理，難教一物違。
水深魚極樂，林茂鳥知歸。吾老甘貧病，榮華有是非。秋風吹几杖，不厭此山薇。
禮樂攻吾短，山林引興長。
掉頭紗帽仄，曝背竹書光。風落收松子，天寒割蜜房。稀疎小紅翠，駐屐近微香。
遠岸秋沙白，連山晚照紅。
潛鱗輸駭浪，歸翼會高風。砧響家家發，樵聲箇箇同。飛霜任青女，賜被隔南宮。
身許麒膦畫，年衰鴛鷺羣。
大江秋易盛，空峽夜多聞。徑隱千重石，帆留一片雲。兒童解蠻語，不必作參軍。
峽內淹留客，溪邊四五家。
古苔生迮地，秋竹隱疎花。塞俗人無井，山田飯有沙。西江使船至，時復問京華。
岑寂雙甘樹，婆娑一院香。
交柯低几杖，垂實礙衣裳。滿歲如松碧，同時待菊黃。幾迴霑葉露，乘月坐胡牀。
病枕依茅棟，荒鉏淨果林。
背堂資僻遠，在野興清深。山雉防求敵，江猨應獨吟。洩雲高不去，隱几亦無心。
衆壑生寒早，長林卷霧齊。
青蟲懸就日，朱果落封泥。薄俗防人面，全身學馬蹄。吟詩坐迴首，隨意葛巾低。
籬弱門何向，沙虛岸只摧。
日斜魚更食，客散鳥還來。寒水光難定，秋山響易哀。天涯稍曛黑，倚杖更裴回。
喬木村墟古，疎籬野蔓懸。
清琴將暇日，白首望霜天。登俎黃甘重，支床錦石圓。遠遊雖寂寞，難見此山川。
由來巫峽水，本自楚人家。
客病留因藥，春深買爲花。秋庭風落果，瀼岸雨頹沙。問俗營寒事，將詩待物華。
白鹽危嶠北，赤甲古城東。
平地一川穩，高山四面同。煙霜淒野日，秔稻熟天風。人事傷蓬轉，吾將守桂叢。
東屯復瀼西，一種住青溪。
來往皆茅屋，淹留爲稻畦。市喧宜近利，林僻此無蹊。若訪衰翁語，須令賸客迷。
道北馮都使，高齋見一川。
子能渠細石，吾亦沼清泉。枕帶還相似，柴荆即有焉。斫畬應費日，解纜不知年。
牢落西江外，參差北戶間。
久遊巴子國，臥病楚人山。幽獨移佳境，清深隔遠關。寒空見鴛鷺，迴首憶朝班。
香稻三秋末，平田百頃間。
喜無多屋宇，幸不礙雲山。御裌侵寒氣，嘗新破旅顏。紅鮮終日有，玉粒未吾慳。
稻米炊能白，秋葵煮復新。
誰云滑易飽，老藉軟俱勻。種幸房州熟，苗同伊闕春。無勞映渠盌，自有色如銀。
盜賊浮生困，誅求異俗貧。
空村惟見鳥，落日未逢人。步壑風吹面，看松露滴身。遠山迴白首，戰地有黃塵。
峽內歸田客，江邊借馬騎。
非尋戴安道，似向習家池。峽險風煙僻，天寒橘柚垂。築場看斂積，一學楚人爲。
短景難高臥，衰年強此身。
山家蒸栗暖，野飯射麋新。世路知交薄，門庭畏客頻。牧童斯在眼，田父實爲鄰。
復作歸田去，猶殘穫稻功。
築場憐穴蟻，拾穗許村童。落杵光輝白，除芒子粒紅。加餐可扶老，倉庾慰飄蓬。
稻穫空雲水，川平對石門。
寒風疎落木，旭日散雞豚。野哭初聞戰，樵歌稍出村。無家問消息，作客信乾坤。
城峻隨天壁，樓高更女牆。
江流思夏后，風至憶襄王。老去聞悲角，人扶報夕陽。公孫初恃險，躍馬意何長。
遺廟丹青落，空山草木長。
猶聞辭後主，不復臥南陽。
功蓋三分國，名高八陣圖。
江流石不轉，遺恨失吞吳。
卓立羣峰外，蟠根積水邊。
他皆任厚地，爾獨近高天。白牓千家邑，清秋萬估船。詞人取佳句，刻畫竟誰傳。
巨積水中央，江寒出水長。
沈牛荅雲雨，如馬戒舟航。天意存傾覆，神功接混茫。干戈連解纜，行止憶垂堂。
灧澦既沒孤根深，西來水多愁太陰。
江天漠漠鳥雙去，風雨時時龍一吟。舟人漁子歌迴首，估客胡商淚滿襟。寄語舟航惡年少，休翻鹽井橫黃金。
白帝城中雲出門，白帝城下雨翻盆。
高江急峽雷霆鬬，翠木蒼藤日月昏。戎馬不如歸馬逸，千家今有百家存。哀哀寡婦誅求盡，慟哭秋原何處村。
江度寒山閣，城高絕塞樓。
翠屏宜晚對，白谷會深遊。急急能鳴鴈，輕輕不下鷗。彝陵春色起，漸擬放扁舟。
徐步移班杖，看山仰白頭。
翠深開斷壁，紅遠結飛樓。日出清江望，暄和散旅愁。春城見松雪，始擬進歸舟。
城尖徑昃旌斾愁，獨立縹緲之飛樓。
峽坼雲霾龍虎臥，江清日抱黿鼉遊。扶桑西枝對斷石，弱水東影隨長流。杖藜歎世者誰子，泣血迸空迴白頭。
漠漠虛無裏，連連睥睨侵。
樓光去日遠，峽影入江深。臘破思端綺，春歸待一金。去年梅柳意，還欲攪邊心。
聞說江陵府，雲沙靜眇然。
白魚如切玉，朱橘不論錢。水有遠湖樹，人今何處船。青山各在眼，却望峽中天。
峽口大江間，西南控百蠻。
城欹連粉堞，岸斷更青山。開闢多天險，防隅一水關。亂離聞鼓角，秋氣動衰顏。
時清關失險，世亂戟如林。
去矣英雄事，荒哉割據心。蘆花留客晚，楓樹坐猨深。疲薾煩親故，諸侯數賜金。
三峽傳何處，雙崖壯此門。
入天猶石色，穿水忽雲根。猱攫鬚髯古，蛟龍窟宅尊。羲和冬馭近，愁畏日車翻。
中巴之東巴東山，江水開闢流其間。
白帝高爲三峽鎮，夔州險過百牢關。
白帝夔州各異城，蜀江楚峽混殊名。
英雄割據非天意，霸主幷吞在物情。
羣雄競起問前朝，王者無外見今朝。
比訝漁陽結怨恨，元聽舜日舊簫韶。
赤甲白鹽俱刺天，閭閻繚繞接山巔。
楓林橘樹丹青合，複道重樓錦繡懸。
瀼東瀼西一萬家，江北江南春冬花。
背飛鶴子遺瓊蘂，相趁鳧雛入蔣牙。
東屯稻畦一百頃，北有澗水通青苗。
晴浴狎鷗分處處，雨隨神女下朝朝。
蜀麻吳鹽自古通，萬斛之舟行若風。
長年三老長歌裏，白晝攤錢高浪中。
憶昔咸陽都市合，山水之圖張賣時。
巫峽曾經寶屏見，楚宮猶對碧峰疑。
武侯祠堂不可忘，中有松柏參天長。
干戈滿地客愁破，雲日如火炎天涼。
閬風玄圃與蓬壺，中有高堂天下無。
借問夔州壓何處，峽門江腹擁城隅。
大賢爲政即多聞，刺史真符不必分。
尚有西郊諸葛廟，臥龍無首對江濆。
玉露凋傷楓樹林，巫山巫峽氣蕭森。
江間波浪兼天湧，塞上風雲接地陰。叢菊兩開他日淚，孤舟一繫故園心。寒衣處處催刀尺，白帝城高急暮砧。
夔府孤城落日斜，每依南斗望京華。
聽猨實下三聲淚，奉使虛隨八月查。畫省香爐違伏枕，山樓粉堞隱悲笳。請看石上藤蘿月，已暎洲前蘆荻花。
千家山郭靜朝暉，一日江樓坐翠微。
信宿漁人還汎汎，清秋燕子故飛飛。匡衡抗疏功名薄，劉向傳經心事違。同學少年多不賤，五陵衣馬自輕肥。
聞道長安似弈棊，百年世事不勝悲。
王侯第宅皆新主，文武衣冠異昔時。直北關山金鼓振，征西車馬羽書遲。魚龍寂寞秋江冷，故國平居有所思。
蓬萊宮闕對南山，承露金莖霄漢間。
西望瑤池降王母，東來紫氣滿函關。雲移雉尾開宮扇，日繞龍鱗識聖顏。一臥滄江驚歲晚，幾迴青瑣照朝班。
瞿唐峽口曲江頭，萬里風煙接素秋。
花萼夾城通御氣，芙蓉小苑入邊愁。朱簾繡柱圍黃鶴，錦纜牙檣起白鷗。迴首可憐歌舞地，秦中自古帝王州。
昆明池水漢時功，武帝旌旗在眼中。
織女機絲虛月夜，石鯨鱗甲動秋風。波漂菰米沈雲黑，露冷蓮房墜粉紅。關塞極天唯鳥道，江湖滿地一漁翁。
昆吾御宿自逶迤，紫閣峰陰入渼陂。
香稻啄餘鸚鵡粒，碧梧棲老鳳皇枝。佳人拾翠春相問，仙侶同舟晚更移。綵筆昔遊干氣象，白頭吟望苦低垂。
支離東北風塵際，漂泊西南天地間。
三峽樓臺淹日月，五溪衣服共雲山。羯胡事主終無賴，詞客衰時且未還。庾信平生最蕭瑟，暮年詩賦動江關。
搖落深知宋玉悲，風流儒雅亦吾師。
悵望千秋一灑淚，蕭條異代不同時。江山故宅空文藻，雲雨荒臺豈夢思。最是楚宮俱泯滅，舟人指點到今疑。
羣山萬壑赴荆門，生長明妃尚有村。
一去紫臺連朔漠，獨留青塚向黃昏。畫圖省識春風面，環佩空歸月夜魂。千載琵琶作胡語，分明怨恨曲中論。
蜀主窺吳幸三峽，崩年亦在永安宮。
翠華想像空山裏，玉殿虛無野寺中。古廟杉松巢水鶴，歲時伏臘走村翁。武侯祠屋常鄰近，一體君臣祭祀同。
諸葛大名垂宇宙，宗臣遺像肅清高。
三分割據紆籌策，萬古雲霄一羽毛。伯仲之間見伊呂，指揮若定失蕭曹。福移漢祚難恢復，志決身殲軍務勞。
漢朝陵暮對南山，胡虜千秋尚入關。
昨日玉魚蒙葬地，早時今盌出人間。見愁汗馬西戎逼，曾閃朱旗北斗殷。多少材官守涇渭，將軍且莫破愁顏。
洛陽宮殿化爲烽，休道秦關百二重。
滄海未全歸禹貢，薊門何處盡堯封。朝廷衮職雖多預，天下軍儲不自供。稍喜臨邊王相國，肯銷金甲事春農。
迴首扶桑銅柱標，冥冥氛祲未全銷。
越裳翡翠無消息，南海明珠久寂寥。殊錫曾爲大司馬，總戎皆插侍中貂。炎風朔雪天王地，只在忠臣翊聖朝。
錦江春色逐人來，巫峽清秋萬壑哀。
正憶往時嚴僕射，共迎中使望鄉臺。主恩前後三持節，軍令分明數舉桮。西蜀地形天下險，安危須仗出羣材。
草閣柴扉星散居，浪翻江黑雨飛初。
山禽引子哺紅果，溪友得錢留白魚。
商胡離別下揚州，憶上西陵故驛樓。
爲問淮南米貴賤，老夫乘興欲東流。
一辭故國十經秋，每見秋瓜憶故丘。
今日南湖采薇蕨，何人爲覓鄭瓜州。
沈范早知何水部，曹劉不待薛郎中。
獨當省署開文苑，兼泛滄浪學釣翁。
李陵蘇武是吾師，孟子論文更不疑。
一飯未曾留俗客，數篇今見古人詩。
復憶襄陽孟浩然，清詩句句盡堪傳。
即今耆舊無新語，漫釣槎頭縮頸鯿。
陶冶性靈在底物，新詩改罷自長吟。
孰知二謝將能事，頗學陰何苦用心。
不見高人王右丞，藍田丘壑漫寒藤。
最傳秀句寰區滿，未絕風流相國能。
先帝貴妃今寂寞，荔枝還復入長安。
炎方每續朱櫻獻，玉座應悲白露團。
憶過瀘戎摘荔枝，青峰隱暎石逶迤。
京中舊見無顏色，紅顆酸甜只自知。
翠瓜碧李沈玉甃，赤梨葡萄寒露成。
可憐先不異枝蔓，此物娟娟長遠生。
側生野岸及江蒲，不熟丹宮滿玉壺。
雲壑布衣駘背死，勞生重馬翠眉須。
人煙生處僻，虎跡過新蹄。
野鶻翻窺草，村船逆上溪。
釣艇收緡盡，昏鴉接翅歸。
月生初學扇，雲細不成衣。
萬國尚防寇，故園今若何。
昔歸相識少，早已戰場多。
身覺省郎在，家須農事歸。
年深荒草徑，老恐失柴扉。
金絲鏤箭鏃，皂尾製旗竿。
一自風塵起，猶嗟行路難。
胡虜何曾盛，干戈不肯休。
閭閻聽小子，談話覓封侯。
貞觀銅牙弩，開元錦獸張。
花門小前好，此物棄沙場。
今日翔麟馬，先宜駕鼓車。
無勞問河北，諸將覺榮華。
任轉江淮粟，休添苑囿兵。
由來貔虎士，不滿鳳皇城。
江上亦秋色，火雲終不移。
巫山猶錦樹，南國且黃鸝。
每恨陶彭澤，無錢對菊花。
如今九日至，自覺酒須賒。
病減詩仍拙，吟多意有餘。
莫看江總老，猶被賞時魚。
祿山作逆降天誅，更有思明亦已無。
洶洶人寰猶不定，時時鬬戰欲何須。
社稷蒼生計必安，蠻夷雜種錯相干。
周宣漢武今王是，孝子忠臣後代看。
喧喧道路多歌謠，河北將軍盡入朝。
始是乾坤王室正，却交江漢客魂銷。
不道諸公無表來，茫然庶事遣人猜。
擁兵相學干戈銳，使者徒勞百萬迴。
鳴玉鏘金盡正臣，修文偃武不無人。
興王會靜妖氛氣，聖壽宜過一萬春。
英雄見事若通神，聖哲爲心小一身。
燕趙休矜出佳麗，宮闈不擬選才人。
抱病江天白首郎，空山樓閣暮春光。
衣冠是日朝天子，草奏何時入帝鄉。
澶漫山東一百州，削成如桉抱青丘。
苞茅重入歸關內，王祭還供盡海頭。
東逾遼水北滹沱，星象風雲喜共和。
紫氣關臨天地闊，黃金臺貯俊賢多。
漁陽突騎邯鄲兒，酒酣並轡金鞭垂。
意氣即歸雙闕舞，雄豪復遣五陵知。
李相將軍擁薊門，白頭雖老赤心存。
竟能盡說諸侯入，知有從來天子尊。
十二年來多戰場，天威已息陣堂堂。
神靈漢代中興主，功業汾陽異姓王。
蕭關隴水入官軍，青海黃河卷塞雲。
北極轉愁龍虎氣，西戎休縱犬羊羣。
贊普多教使入秦，數通和好止煙塵。
朝廷忽用哥舒將，殺伐虛悲公主親。
崆峒西極過崑崙，駝馬由來擁國門。
逆氣數年吹路斷，蕃人聞道漸星奔。
勃律天西采玉河，堅昆碧盌最來多。
舊隨漢使千堆寶，少荅胡王萬匹羅。
今春喜氣滿乾坤，南北東西拱至尊。
大曆二年調玉燭，玄元皇帝聖雲孫。
洞房環佩冷，玉殿起秋風。
秦地應新月，龍池滿舊宮。繫舟今夜遠，清漏往時同。萬里黃山北，園陵白露中。
宿昔青門裏，蓬萊仗數移。
花嬌迎雜樹，龍喜出平池。落日留王母，微風倚少兒。宮中行樂祕，少有外人知。
能畫毛延壽，投壺郭舍人。
每蒙天一笑，復似物皆春。政化平如水，皇恩斷若神。時時用抵戲，亦未雜風塵。
鬬雞初賜錦，舞馬既登牀。
簾下宮人出，樓前御柳長。仙遊終一閟，女樂久無香。寂寞驪山道，清秋草木黃。
鸚鵡含愁思，聰明憶別離。
翠衿渾短盡，紅觜漫多知。未有開籠日，空殘舊宿枝。世人憐復損，何用羽毛奇。
歷歷開元事，分明在眼前。
無端盜賊起，忽已歲時遷。巫峽西江外，秦城北斗邊。爲郎從白首，臥病數秋天。
洛陽昔陷沒，胡馬犯潼關。
天子初愁思，都人慘別顏。清笳去宮闕，翠蓋出關山。故老仍流涕，龍髯幸再攀。
驪山絕望幸，花萼罷登臨。
地下無朝燭，人間有賜金。鼎湖龍去遠，銀海雁飛深。萬歲蓬萊日，長懸舊羽林。
提封漢天下，萬國尚同心。
借問懸車守，何如儉德臨。時徵俊乂入，草竊犬羊侵。願戒兵猶火，恩加四海深。
巫峽盤渦曉，黔陽貢物秋。
丹砂同隕石，翠羽共沈舟。羈使空斜影，龍居閟積流。篙工幸不溺，俄頃逐輕鷗。
竹宮時望拜，桂館或求仙。
姹女臨波日，神光照夜年。徒聞斬蛟劒，無復爨犀船。使者隨秋色，迢迢獨上天。
垂白馮唐老，清秋宋玉悲。
江喧長少睡，樓迥獨移時。多難身何補，無家病不辭。甘從千日醉，未許七哀詩。
草閣臨無地，柴扉永不關。
魚龍迴夜水，星月動秋山。久露清初濕，高雲薄未還。汎舟慚小婦，飄泊損紅顏。
江月光於水，高樓思殺人。
天邊長作客，老去一霑巾。玉露團清影，銀河沒半輪。誰家挑錦字，滅燭翠眉嚬。
江上日多雨，蕭蕭荆楚秋。
高風下木葉，永夜攬貂裘。勳業頻看鏡，行藏獨倚樓。時危思報主，衰謝不能休。
中夜江山靜，危樓望北辰。
長爲萬里客，有媿百年身。故國風雲氣，高堂戰伐塵。胡雛負恩澤，嗟爾太平人。
江漢思歸客，乾坤一腐儒。
片雲天共遠，永夜月同孤。落日心猶壯，秋風病欲疎。古來存老馬，不必取長途。
白露團甘子，清晨散馬蹄。
圃開連石樹，船渡入江溪。憑几看魚樂，迴鞭急鳥棲。漸知秋實美，幽徑恐多蹊。
孟氏好兄弟，養親唯小園。
承顏胝手足，坐客強盤飧。負米力葵外，讀書秋樹根。卜鄰慚近舍，訓子學誰門。
吾宗老孫子，質樸古人風。
耕鑿安時論，衣冠與世同。在家常早起，憂國願年豐。語及君臣際，經書滿腹中。
壯心久零落，白首寄人間。
天下兵常鬬，江東客未還。窮猨號雨雪，老馬怯關山。武德開元際，蒼生豈重攀。
花葉隨天意，江溪共石根。
早霞隨類影，寒水各依痕。易下楊朱淚，難招楚客魂。風濤暮不穩，舍棹宿誰門。
瞿塘夜水黑，城內改更籌。
翳翳月沈霧，輝輝星近樓。氣衰甘少寐，心弱恨和愁。多壘滿山谷，桃源無處求。
孤月當樓滿，寒江動夜扉。
委波金不定，照席綺逾依。未缺空山靜，高懸列宿稀。故園松桂發，萬里共清輝。
西閣百尋餘，中宵步綺疏。
飛星過水白，落月動沙虛。擇木知幽鳥，潛波想巨魚。親朋滿天地，兵甲少來書。
養拙蓬爲戶，茫茫何所開。
江通神女館，地隔望鄉臺。漸惜容顏老，無由弟妹來。兵戈與人事，回首一悲哀。
高秋蘇病氣，白髮自能梳。
藥餌憎加減，門庭悶掃除。杖藜還客拜，愛竹遣兒書。十月江平穩，輕舟進所如。
江濤萬古峽，肺氣久衰翁。
不寐防巴虎，全生狎楚童。衣裳垂素髮，門巷落丹楓。常怪商山老，兼存翊贊功。
搖落巫山暮，寒江東北流。
煙塵多戰鼓，風浪少行舟。鵝費義之墨，貂餘季子裘。長懷報明主，臥病復高秋。
生年鶡冠子，歎世鹿皮翁。
眼復幾時暗，耳從前月聾。猨鳴秋淚缺，雀噪晚愁空。黃落驚山樹，呼兒問朔風。
竟日雨冥冥，雙崖洗更青。
水花寒落岸，山鳥暮過庭。煖老須燕玉，充飢憶楚萍。胡笳在樓上，哀怨不堪聽。
白狗斜臨北，黃牛更在東。
峽雲常照夜，江月會兼風。曬藥安垂老，應門試小童。亦知行不逮，苦恨耳多聾。
江闊浮高棟，雲長出斷山。
塵沙連越巂，風雨暗荆蠻。雁矯銜蘆內，猨啼失木間。弊裘蘇季子，歷國未知還。
露下天高秋水清，空山獨夜旅魂驚。
疎燈自照孤帆宿，新月猶懸雙杵鳴。南菊再逢人臥病，北書不至雁無情。步蟾倚杖看牛斗，銀漢遙應接鳳城。
臥病擁塞在峽中，瀟湘洞庭虛暎空。
楚天不斷四時雨，巫峽常吹千里風。沙上草閣柳新闇，城邊野池蓮欲紅。暮春鴛鷺立洲渚，挾子翻飛還一叢。
久雨巫山暗，新晴錦繡文。
碧知湖外草，紅見海東雲。竟日鶯相和，摩霄鶴數羣。野花乾更落，風處急紛紛。
啼烏爭引子，鳴鶴不歸林。
下食遭泥去，高飛恨久陰。雨聲衝塞盡，日氣射江深。迴首周南客，驅馳魏闕心。
始賀天休雨，還嗟地出雷。
驟看浮峽過，密作渡江來。牛馬行無色，蛟龍鬬不開。干戈盛陰氣，未必自陽臺。
斷續巫山雨，天河此夜新。
若無青嶂月，愁殺白頭人。魍魎移深樹，蝦蟆動半輪。故園當北斗，直指照西秦。
併照巫山出，新窺楚水清。
羈棲愁裏見，二十四迴明。必驗升沈體，如知進退情。不違銀漢落，亦伴玉繩橫。
萬里瞿塘峽，春來六上弦。
時時開暗室，故故滿青天。爽合風襟靜，高當淚臉懸。南飛有烏鵲，夜久落江邊。
萬木雲深隱，連山雨未開。
風扉掩不定，水鳥過仍迴。鮫館如鳴杼，樵舟豈伐枚。清涼破炎毒，衰意欲登臺。
返照斜初徹，浮雲薄未歸。
江虹明遠飲，峽雨落餘飛。鳧雁終高去，熊羆覺自肥。秋分客尚在，竹露夕微微。
小雨夜復密，迴風吹早秋。
野涼侵閉戶，江滿帶維舟。通籍恨多病，爲郎忝薄遊。天寒出巫峽，醉別仲宣樓。
只應踏初雪，騎馬發荆州。
直怕巫山雨，真傷白帝秋。羣公蒼玉珮，天子翠雲裘。同舍晨趨侍，胡爲淹此留。
束帶還騎馬，東西却渡船。
林中才有地，峽外絕無天。虛白高人靜，喧卑俗累牽。他鄉悅遲暮，不敢廢詩篇。
楚王宮北正黃昏，白帝城西過雨痕。
返照入江翻石壁，歸雲擁樹失山村。衰年肺病唯高枕，絕塞愁時早閉門。不可久留豺虎亂，南方實有未招魂。
雷霆空霹靂，雲雨竟虛無。
炎赫衣流汗，低垂氣不蘇。乞爲寒水玉，願作冷秋菰。何似兒童歲，風涼出舞雩。
瘴雲終不滅，瀘水復西來。
閉戶人高臥，歸林鳥却迴。峽中都似火，江上只空雷。想見陰宮雪，風門颯踏開。
朱李沈不冷，彫胡炊屢新。
將衰骨盡痛，被褐味空頻。歘翕炎蒸景，飄颻征戍人。十年可解甲，爲爾一霑巾。
牛羊下來久，各已閉柴門。
風月自清夜，江山非故園。石泉流暗壁，草露滴秋根。頭白燈明裏，何須花燼繁。
滿目飛明鏡，歸心折大刀。
轉蓬行地遠，攀桂仰天高。水路疑霜雪，林棲見羽毛。此時瞻白兔，直欲數秋毫。
稍下巫山峽，猶銜白帝城。
氣沈全浦暗，輪仄半樓明。刁斗皆催曉，蟾蜍且自傾。張弓倚殘魄，不獨漢家營。
舊挹金波爽，皆傳玉露秋。
關山隨地闊，河漢近人流。谷口樵歸唱，孤城笛起愁。巴童渾不寢，半夜有行舟。
秋月仍圓夜，江村獨老身。
捲簾還照客，倚杖更隨人。光射潛虬動，明翻宿鳥頻。茅齋依橘柚，清切露華新。
雨聲傳兩夜，寒事颯高秋。
挈帶看朱紱，開箱覩黑裘。世情只益睡，盜賊敢忘憂。松菊新霑洗，茅齊慰遠遊。
雨時山不改，晴罷峽如新。
天路看殊俗，秋江思殺人。有猨揮淚盡，無犬附書頻。故國愁眉外，長歌欲損神。
圃畦新雨潤，媿子廢鉏來。
竹杖交頭拄，柴扉隔徑開。欲棲羣鳥亂，未去小童催。明日重陽酒，相迎自醱醅。
日下四山陰，山庭嵐氣侵。
牛羊歸徑險，鳥雀聚枝深。正枕當星劒，收書動玉琴。半扉開燭影，欲掩見清砧。
龍似瞿唐會，江依白帝深。
終年常起峽，每夜必通林。收穫辭霜渚，分明在夕岑。高齋非一處，秀氣豁煩襟。
四更山吐月，殘夜水明樓。
塵匣元開鏡，風簾自上鉤。兔應疑鶴髮，蟾亦戀貂裘。斟酌姮娥寡，天寒耐九秋。
微雨不滑道，斷雲疎復行。
紫崖奔處黑，白鳥去邊明。秋日新霑影，寒江舊落聲。柴扉臨野碓，半得搗香秔。
江雨舊無時，天晴忽散絲。
暮秋霑物冷，今日過雲遲。上馬迥休出，看鷗坐不辭。高軒當灧澦，潤色靜書帷。
物色歲將晏，天隅人未歸。
朔風鳴淅淅，寒雨下霏霏。多病久加飯，衰容新授衣。時危覺凋喪，故舊短書稀。
楚雨石苔滋，京華消息遲。
山寒青兕呌，江晚白鷗飢。神女花鈿落，鮫人織杼悲。繁憂不自整，終日灑如絲。
絕岸風威動，寒房燭影微。
嶺猨霜外宿，江鳥夜深飛。獨坐親雄劒，哀歌嘆短衣。煙塵繞閶闔，白首壯心違。
小雨晨光內，初來葉上聞。
霧交纔灑地，風逆旋隨雲。暫起柴荆色，輕霑鳥獸羣。麝香山一半，亭午未全分。
返照開巫峽，寒空半有無。
已低魚復暗，不盡白鹽孤。荻岸如秋水，松門似畫圖。牛羊識童僕，既夕應傳呼。
畎畝孤城外，江村亂水中。
深山催短景，喬木易高風。鶴下雲汀近，雞棲草屋同。琴書散明燭，長夜始堪終。
白帝更聲盡，陽臺曙色分。
高峯寒上日，疊嶺宿霾雲。地坼江帆隱，天清木葉聞。荆扉對麋鹿，應共爾爲羣。
巫峽中宵動，滄江十月雷。
龍虵不成蟄，天地劃爭迴。却碾空山過，深蟠絕壁來。何須妒雲雨，霹靂楚王臺。
冥冥甲子雨，已度立春時。
輕箑煩相向，纖絺恐自疑。煙添纔有色，風引更如絲。直覺巫山暮，兼催宋玉悲。
清旭楚宮南，霜空萬嶺含。
野人時獨往，雲木曉相參。俊鶻無聲過，飢烏下食貪。病身終不動，搖落任江潭。
浦帆晨初發，郊扉冷未開。
村疎黃葉墜，野靜白鷗來。礎潤休全濕，雲晴欲半迴。巫山冬可怪，昨夜有奔雷。
杖藜尋晚巷，炙背近牆暄。
人見幽居僻，吾知拙養尊。朝廷問府主，耕稼學山村。歸翼飛棲定，寒燈亦閉門。
白夜月休弦，燈花半委眠。
號山無定鹿，落樹有驚蟬。暫憶江東鱠，兼懷雪下船。蠻歌犯星起，空覺在天邊。
城郭悲笳暮，村墟過翼稀。
甲兵年數久，賦歛夜深歸。暗樹依巖落，明河繞塞微。斗斜人更望，月細鵲休飛。
消渴游江漢，羇棲尚甲兵。
幾年逢熟食，萬里逼清明。松柏邛山路，風花白帝城。汝曹催我老，回首淚縱橫。
令節成吾老，他時見汝心。
浮生看物變，爲恨與年深。長葛書難得，江州涕不禁。團圓思弟妹，行坐白頭吟。
九農成德業，百祀發光輝。
報効神如在，馨香舊不違。南翁巴曲醉，北雁塞聲微。尚想東方朔，詼諧割肉歸。
陳平亦分肉，太史竟論功。
今日江南老，他時渭北童。歡娛看絕塞，涕淚落秋風。鴛鷺迴金闕，誰憐病峽中。
重陽獨酌杯中酒，抱病起登江上臺。
竹葉於人既無分，菊花從此不須開。殊方日落玄猨哭，舊國霜前白雁來。弟妹蕭條各何往，干戈衰謝兩相催。
舊日重陽日，傳杯不放杯。
即今蓬鬢改，但媿菊花開。北闕心長戀，西江首獨回。茱萸賜朝士，難得一枝來。
舊與蘇司業，兼隨鄭廣文。
采花香泛泛，坐客醉紛紛。野樹歌還倚，秋砧醒却聞。歡娛兩冥漠，西北有孤雲。
九日明朝是，相要舊俗非。
老翁難早出，賢客幸知歸。舊采黃花賸，新梳白髮微。漫看年少樂，忍淚已霑衣。
爲客無時了，悲秋向夕終。
瘴餘夔子國，霜薄楚王宮。草敵虛嵐翠，花禁冷葉紅。年年小搖落，不與故園同。
有瘴非全歇，爲冬亦不難。
夜郎溪日暖，白帝峽風寒。蒸裹如千室，焦糟幸一柈。茲辰南國重，舊俗自相歡。
殊俗還多事，方冬變所爲。
破甘霜落爪，嘗稻雪飜匙。巫峽寒都薄，烏蠻瘴遠隨。終然減灘瀨，暫喜息蛟螭。
年年至日長爲客，忽忽窮愁泥殺人。
江上形容吾獨老，天邊風俗自相親。杖蓼雪後臨丹壑，鳴玉朝來散紫宸。心折此時無一寸，路迷何處見三秦。
天時人事日相催，冬至陽生春又來。
刺繡五紋添弱線，吹葭六琯動浮灰。岸容待臘將舒柳，山意衝寒欲放梅。雲物不殊鄉國異，教兒且覆掌中杯。
曾爲掾吏趨三輔，憶在潼關詩興多。
巫峽忽如瞻華岳，蜀江猶似見黃河。舟中得病移衾枕，洞口經春長薜蘿。形勝有餘風土惡，幾時回首一高歌。
鄭南伏毒寺，瀟灑到江心。
石影銜珠閣，泉聲帶玉琴。風杉曾曙倚，雲嶠憶春臨。萬里滄浪外，龍蛇只自深。
悵望東陵道，平生灞上游。
春濃停野騎，夜宿敞雲樓。離別人誰在，經過老自休。眼前今古意，江漢一歸舟。
江草日日喚愁生，巫峽泠泠非世情。
盤渦鷺浴底心性，獨樹花發自分明。十年戎馬暗萬國，異域賓客老孤城。渭水秦山得見否，人經罷病虎縱橫。
二月饒睡昏昏然，不獨夜短晝分眠。
桃花氣暖眼自醉，春渚日落夢相牽。故鄉門巷荆棘底，中原君臣豺虎邊。安得務農息戰鬬，普天無吏橫索錢。
渭水流關內，終南在日邊。
膽銷豺虎窟，淚入犬羊天。起晚堪從事，行遲更學仙。鏡中衰謝色，萬一故人憐。
暮春三月巫峽長，皛皛行雲浮日光。
雷聲忽送千峰雨，花氣渾如百和香。黃鶯過水飜迴去，燕子銜泥濕不妨。飛閣卷簾圖畫里，虛無只少對瀟湘。
天畔羣山孤草亭，江中風浪雨冥冥。
一雙白魚不受釣，三寸黃甘猶自青。多病馬卿無日起，窮途阮籍幾時醒。未聞細柳散金甲，腸斷秦川流濁涇。
瘴癘浮三蜀，風雲暗百蠻。
卷簾唯白水，隱几亦青山。猨捷長難見，鷗輕故不還。無錢從滯客，有鏡巧催顏。
異俗吁可怪，斯人難竝居。
家家養烏鬼，頓頓食黃魚。舊識能爲態，新知已暗疎。治生且耕鑿，只有不關渠。
西歷青羌板，南留白帝城。
於菟侵客恨，粔籹作人情。瓦卜傳神語，畬田費火聲。是非何處定，高枕笑浮生。
爾到江陵府，何時到峽州？
亂難生有別，聚集病應瘳。颯颯開啼眼，朝朝上水樓。老身須付託，白骨更何憂。
巫峽千山暗，終南萬里春。
病中吾見弟，書到汝爲人。意荅兒童問，來經戰伐新。泊船悲喜後，款款話歸秦。
待爾嗔烏鵲，拋書示鶺鴒。
枝間喜不去，原上急曾經。江閣嫌津柳，風帆數驛亭。應論十年事，愁絕始星星。
汝去迎妻子，高秋念却迴。
即今螢已亂，好與雁同來。東望西江水，南游北戶開。卜居期靜處，會有故人杯。
楚塞難爲路，藍田莫滯留。
衣裳判白露，鞍馬信清秋。滿峽重江水，開帆八月舟。此時同一醉，應在仲宣樓。
亂後嗟吾在，羇棲見汝難。
草黃騏驥病，沙晚鶺鴒寒。楚設關城險，吳吞水府寬。十年朝夕淚，衣袖不曾乾。
聞汝依山寺，杭州定越州。
風塵淹別日，江漢失清秋。影蓋啼猨樹，魂飄結蜃樓。明年下春水，東盡白雲求。
汝迎妻子達荆州，消息真傳解我憂。
鴻雁影來連峽內，鶺鴒飛急到沙頭。嶢關險路今虛遠，禹鑿寒江正穩流。朱紱即當隨彩鷁，青春不假報黃牛。
馬度秦關雪正深，北來肌骨苦寒侵。
他鄉就我生春色，故國移居見客心。賸欲提攜如意舞，喜多行坐白頭吟。巡檐索共梅花笑，冷蘂疎枝半不禁。
庾信羅含俱有宅，春來秋去作誰家。
短牆若在從殘草，喬木如存可假花。卜築應同蔣詡徑，爲園須似邵平瓜。比年病酒開涓滴，弟勸兄酬何怨嗟。
春雨闇闇塞峽中，早晚來自楚王宮。
亂波分披已打岸，弱雲狼籍不禁風。寵光蕙葉與多碧，點注桃花舒小紅。谷口子真正憶汝，岸高瀼滑限西東。
楚岸收新雨，春臺引細風。
情人來石上，鮮膾出江中。鄰舍煩書札，肩輿強老翁。病身虛俊味，何幸飫兒童。
極樂三軍士，誰知百戰場。
無私齊綺饌，久坐密金章。醉客霑鸚鵡，佳人指鳳皇。幾時來翠節，特地引紅妝。
繡段裝檐額，金花帖鼓腰。
一夫先舞劒，百戰後歌樵。江樹城孤遠，雲臺使寂寥。漢朝頻選將，應拜霍嫖姚。
高棟曾軒已自涼，秋風此日灑衣裳。
翛然欲下陰山雪，不去非無漢署香。絕辟過雲開錦繡，疎松夾水奏笙簧。看君宜著王喬履，真賜還疑出尚方。
宓子彈琴邑宰日，終軍棄繻英妙時。
承家節操尚不泯，爲政風流今在茲。可憐賓客盡傾蓋，何處老翁來賦詩。楚江巫峽半雲雨，清簟疎簾看弈棊。
峽險江驚急，樓高月迥明。
一時今夕會，萬里故鄉情。星落黃姑渚，秋辭白帝城。老人因酒病，堅坐看君傾。
明月生長好，浮雲薄漸遮。
悠悠照邊塞，悄悄憶京華。清動杯中物，高隨海上查。不眠瞻白兔，百過落烏紗。
對月那無酒，登樓況有江。
聽歌驚白鬢，笑舞拓秋窗。尊蟻添相續，沙鷗竝一雙。盡憐君醉倒，更覺片心降。
藜杖侵寒露，蓬門啓曙煙。
力稀經樹歇，老困撥書眠。秋覺追隨盡，來因孝友偏。清談見滋味，爾輩可忘年。
窮老真無事，江山已定居。
地幽忘盥櫛，客至罷琴書。挂壁移筐果，呼兒問煮魚。時聞繫舟楫，及此問吾廬。
楚岸通秋屐，胡牀面夕畦。
藉糟分汁滓，甕醬落提攜。飯糲添香味，朋來有醉泥。理生那免俗，方法報山妻。
有客乘舸自忠州，遣騎安置瀼西頭。
古堂本買藉疎豁，借汝遷居停宴遊。雲石熒熒高葉曙，風江颯颯亂帆秋。却爲姻婭過逢地，許坐曾軒數散愁。
堂前撲棗任西鄰，無食無兒一婦人。
不爲困窮寧有此，祗緣恐懼轉須親。即防遠客雖多事，使插疎籬却甚真。已訴徵求貧到骨，正思戎馬淚盈巾。
南極老人自有星，北山移文誰勒銘。
徵君已去獨松菊，哀壑無光留戶庭。予見亂離不得已，子知出處必須經。高車駟馬帶傾覆，悵望秋天虛翠屏。
碧山學士焚銀魚，白馬却走身巖居。
古人已用三冬足，年少今開萬卷餘。晴雲滿戶團傾蓋，秋水浮階溜決渠。富貴必從勤苦得，男兒須讀五車書。
叔父朱門貴，郎君玉樹高。
山居精典籍，文雅涉風騷。江漢終吾老，雲林得爾曹。哀弦繞白雪，未與俗人操。
野屋流寒水，山籬帶薄雲。
靜應連虎穴，喧已去人羣。筆架霑窗雨，書籤映隙曛。蕭蕭千里足，箇箇五花文。
隱豹深愁雨，潛龍故起雲。
泥多仍徑曲，心醉阻賢羣。忍待江山麗，還披鮑謝文。高樓憶疎豁，秋興坐氛氳。
碧草逢春意，沅湘萬里秋。
池要山簡馬，月淨庾公樓。磨滅餘篇翰，平生一釣舟。高唐寒浪減，髣髴識昭丘。
新作湖邊宅，還聞賓客過。
自須開竹逕，誰道避雲蘿。官序潘生拙，才名賈傅多。舍舟應轉地，鄰接意如何。
暫阻蓬萊閣，終爲江海人。
揮金應物理，拖玉豈吾身。羹煮秋蓴滑，杯迎露菊新。賦詩分氣象，佳句莫頻頻。
蘭若山高處，煙霞嶂幾重。
凍泉依細石，晴雪落長松。問法看詩忘，觀身向酒慵。未能割妻子，卜宅近前峰。
志士惜妄動，知深難固辭。
如何久磨礪，但取不磷緇。夙夜聽憂主，飛騰急濟時。荆州過薛孟，爲報欲論詩。
青簾白舫益州來，巫峽秋濤天地迴。
石出倒聽楓葉下，櫓搖背指菊花開。貪趨相府今晨發，恐失佳期後命催。南極一星朝北斗，五雲多處是三台。
江城秋日落，山鬼閉門中。
行李淹吾舅，誅茅問老翁。赤眉猶世亂，青眼只途窮。傳語桃源客，人今出處同。
絕域三冬暮，浮生一病身。
感深辭舅氏，別後見何人。飄緲蒼梧帝，推遷孟母鄰。昏昏阻雲水，側望苦傷神。
令弟尚爲蒼水使，名家莫出杜陵人。
比來相國兼安蜀，歸赴朝廷已入秦。舍舟策馬論兵地，拖玉腰金報主身。莫度清秋吟蟋蟀，早聞黃閣畫麒麟。
喜弟文章進，添余別興牽。
數杯巫峽酒，百丈內江船。未息豺狼鬬，空催犬馬年。歸朝多便道，搏擊望秋天。